2015-ին վերահաստատուեցաւ Կիպրոսի հայկական ռատիոժամի կիրակնօրեայ կրօնական քարոզախօսութեան աւանդութիւնը։ Իւրաքանչիւր կիրակի, մեր երեք Հոգեւոր Հայրերը հերթաբար քարոզեցին։ Յաջորդաբար հոս կը զետեղենք Կիպրոսի Հայոց Կաթողիկոսական Փոխանորդ՝ Գերաշնորհ Տ. Նարեկ Արքեպիսկոպոսի պատ-գամները։


4 Յունուար, Նոր Տարի,
Ս. Ծնունդ-Աստուածայայտնութիւն եւ Ջրօրհնէք (1)

Յանուն Հօր եւ Որդւոյ եւ Հոգւոյն Սրբոյ. ամէն։

«Նոր թագաւոր ծնաւ Բեթհեղէմի մէջ։ Ո՜վ մարդիկ, զԱստ-ւած օրհնեցէք. որովհետեւ ան մեզի համար մարդա-ցաւ» (Աստուածայայտնութեան Շարական)
 
Սիրելի՛ ունկնդիրներ,
Փա՜ռք Աստուծոյ, որ 2015 տարին թեւակոխելու շնորհը պարգեւեց բոլորիս։
Տարի մը, որ Հայոց Ցեղասպանութեան 100-ամեակով օծուն է եւ մեր մէկ ու կէս միլիոն նահատակներու կտակով կը միաւորէ բոլորս՝ Հայաստանի, Արցախի եւ Սփիւռքի մէջ։ Տարի մը, որ մեր հայա-պահպանման աշխատանքներուն նոր թափ պիտի տայ եւ մեր համայ-նական արժէքներուն շուրջ համախմբուելու պիտի մղէ մեզ. որովհետեւ հայ ըլլալը եւ մանաւանդ հա՛յ մնալը հայ քրիստոնէական ինքնութեան խոր գիտակցութեան վրայ միայն կրնայ խարսխուիլ եւ մեր հաւաքական կեանքին անխափան երթը երաշխաւորել։ 
Նոր տարին անքակտելիօրէն կ՚առնչուի մեր Տիրոջ եւ Փրկչին՝ Յիսուս Քրիստոսի Ս. Ծննդեան եւ Աստուածայայտնութեան տօնին։
Նոր տարուան յաջորդող մի քանի օրերէն ետք, ահաւասիկ կը գտնուինք Յիսուսի սուրբ ծննդեան եւ աստուածայայտնութեան սեմին ու հայ շարականին դարերէն եկող պատգամը անգամ մը եւս կը հնչէ մեր հոգիներուն մէջ. «Յիսուս նոր թագաւորը ծնաւ Բեթհեղէմի մէջ. եկէ՛ք օրհներգենք զԱստուած, որովհետեւ ան մեզի համար մարդացաւ»։
Նոր տարին աշխարհի բոլոր մարդոց համար նոր յոյսերու, որո-շումներու, բարեմաղթութիւններու եւ սպասումներու անկիւնադարձ է։ Սակայն, ժամանակը ըստ ինքեան իմաստ չունի. մա՛րդն է, որ իմաստ կու տայ անոր, երբ զայն իր բարի գործերով կը լեցնէ։ Վստահ եմ, որ նոր տարուան առթիւ նուէրներ փոխանակեցինք իրարու. սակայն լաւագոյն նուէրը,–եթէ մինչեւ հիմա չտուինք իրարու՝ տանք,– մեր քրիստոնէական սէրն է, որուն մէջ ամեն բան պարփակուած է։
Իսկ Ս. Ծնունդը,–մեր պարագային 6 Յունուարին տօնուող հայո՛ւն Ս. Ծնունդը,– Աստուծոյ գերագոյն եւ շօշափելի սիրոյն հեղումն է մեր հայ քրիստոնեայի կեանքին մէջ, Աստուածորդիին մարմնացումով, որ որպէս ամեն ժամանակներու քաղցրագոյն նուէր անսպառօրէն մեր հետ կը մնայ։ 
Ծնեալն Յիսուս նոր եւ նորոգող թագաւոր է, որ այսօր մեր հոգիներու Բեթղեհէմի մսուրին մէջ կը ծնի. որովհետեւ ան մեզի համար մարդացաւ։ Հարց տանք. «Մեր հոգիները պատրաստա՞ծ ենք Յիսուս թագաւորը ընդունելու»։ Այս հարցումին պատասխանը անձէ անձ կը տարբերի. որովհետեւ զայն Աստուծոյ պիտի տանք։ Եթէ մեր պատասխանը «Ոչ» է, ուշ չէ գործնական քայլ առնելու եւ Աստուծոյ ըսելու. «Ես զաւակդ եմ, ընդունէ զիս եւ իմ մէջ բնակիր» ու մեր նմանին ըսելու. «Մենք եղբայր եւ քոյր ենք իրարու, ասկէ ետք աստուածային սէրը մեզ անքակտելիօրէն իրարու պիտի կապէ»։
Եթէ ֆիզիքական Բեթղեհէմ երթալու կարելիութիւնը չունինք եւ պարտաւորութիւնը չենք զգար, սակայն այսօր անպայմանօրէն հոգեւոր Բեթղեհէմի պէ՛տք է վերածուինք մեր սուրբերուն եւ հերոսներուն օրինակին հետեւելով, որպէսզի մանուկ Յիսուս մեր մէջ ծնի եւ մեզ Աստուծոյ զաւակներ դարձնէ։ Ա՛յս է հայ քրիստոնեային ճշմարիտ ուրա-խութիւնը, որովհետեւ Աստուած մեզի համար մարդ դարձաւ եւ մեզ Աստուծոյ զաւակը դարձնելու հրաւէրը կ՚ուղղէ իւրաքանչիւրիս առանձին եւ բոլորիս հաւաքաբար՝ որպէս հայ եկեղեցի։
Թերեւս չենք անդրադառնար, սակայն Աստուած կ՚ուզէ, որ գի-տակցինք թէ Ս. Ծնունդին եկեղեցի պէտք չէ գանք պարզապէս հայկական աւանդութիւն մը պահած ըլլալու համար։ Ս. Ծնունդը հայ եկեղեցւոյ մէջ նաեւ իմաստալից եւ գեղեցիկ բառով Աստուածայայտնութիւն կը կոչուի։ Այսօր մարմնացած եւ մարդացած Աստուած՝ Յիսուս կը յայտնուի մեզի։ Այս յայտնութիւնը Աստուծոյ պատկերով ստեղծուած մարդը մեր մէջ վերակերտելու հրաւէր է բոլորիս։ Այսօր, վաղը եւ ամեն օր մեր բազ-մազբաղ ժամանակէն տրամադրենք մենք մեզի հարց տալու. «Ի՞նչ կը նշանակէ մարդ ըլլալ. առաւել, ի՞նչ կը նշանակէ Աստուծոյ պատկերո՛վ ստեղծուած հայ քրիստոնեայ ըլլալ»։ Նայինք մեր շուրջը։ Երբ կը հետեւինք աշխարհի լուրերուն, չենք կրնար չանդրադառնալ, որ քիչ մը ամեն տեղ անապահովութիւն եւ սարսափ կը տիրէ. տնտեսական համակարգը քանդուած է. մարդիկ նոյնիսկ իրենց տուներուն մէջ հանգիստ չեն զգար. բարոյական արժէքները շրջուած են. երիտասարդութիւնը իր կեանքին նպատակը կը փնտռէ եւ չի՛ գտներ. ասոնց վրայ աւելցուցէք մեր աշխարհագրական անմիջական տարածքին մէջ տեղի ունեցող պա-տերազմները, որուն զոհ կը դառնայ նաեւ Միջին Արեւելքի հայութիւնը. վերջապէս նաեւ Կիպրոսի ընկերա-քաղաքական եւ տնտեսական վիճակը տակաւին բնական հունի մէջ չէ մտած, եւ այս բոլորին ի տես կ՚ըսենք. «Ա՞յս է մարդ ըլլալը»։ Ո՛չ. կայ կեանքի այլ որակ եւ եղանակ, որ քրիս-տոսակեդրոն կեանքն է. որովհետեւ, այսօր Աստուած մեզի համար անգամ մը եւս որպէս Տէր եւ Փրկիչ կը յայտնուի՝ այս բոլորէն մեզ ձերբազատելու համար։ Այսօր աշխարհ անմիջական կարիքը ունի երկնային խաղա-ղութեան, համակեցութեան, հանդուրժողութեան, ժուժկալութեան, զգաս-տութեան եւ այս բոլորին գլուխը հանդիսացող մեծագոյն պատուիրանին՝ սիրոյ։
Ս. Ծնունդի տօնին օրը հայ եկեղեցին նաեւ ջրօրհնէք կը կատարէ՝ յիշատակելով Յիսուսի մկրտութիւնը։ Այս առթիւ եկէ՛ք անդրադառնանք, որ մենք եւս հայ եկեղեցւոյ սուրբ աւազանէն մկրտուած եւ հայուն լոյս դրոշմով կնքուած ենք ու քրիստոսատիպ մաքուր կեանք ապրելու կոչուած ենք։
Երկնային թագաւորին այժմ երկրաւոր իրաւ հետեւորդները դառ-նալու եւ վաղը Երկինքի Թագաւորութիւնը ժառանգելու յոյսով իրարու մաղթենք՝ «Քրիստոս ծնաւ եւ յայտնեցաւ։ Ձեզի մեզի մեծ աւետիս», որպէսզի Քրիստոսով մեր ուրախութիւնը կատարեալ եւ մնայուն ըլլայ. ամէն։

25 Յունուար,
Աստուած փառաւորելու հրամայականը (ա) (2)
 
Յանուն Հօր եւ Որդւոյ եւ Հոգւոյն Սրբոյ. ամէն։

«Փա՜ռք քեզ, Աստուած, փա՜ռք քեզ. ամեն բանի համար, Տէ՜ր, փա՜ռք քեզ»
 
Սիրելի՛ ունկնդիրներ,
Ն.Ս.Օ.Տ.Տ. Արամ Ա. Վեհափառ Հայրապետին կողմէ Կիպրահա-յութեան Կաթողիկոսական Փոխանորդ նշանակուելէ ետք, 3 Սեպտեմբեր 2014-էն ի վեր ձեզի հետ կը գտնուիմ եւ կը փորձեմ միասնաբար ար-ձագանգել Հայ Եկեղեցւոյ Երեկոյեան Ժամերգութենէն քաղուած Ս. Յով-հան Ոսկեբերան Հայրապետի (347–407) երախտագիտական այս աղօթքին՝ «Փա՜ռք քեզ, Աստուած, փա՜ռք քեզ. ամեն բանի համար, Տէ՜ր, փա՜ռք քեզ»։
Սեպտեմբեր 2014-էն ի վեր այս աղօթքը Նարեկ Վարժարաններու մեր աշակերտներուն մաքուր շրթներէն կը բխի եւ մեր շրջապատին մէջ Աստուծոյ ներկայութիւնը կը յուշէ. որովհետեւ զայն որպէս 2014–2015 տարեշրջանի կարգախօս-աղօթք յանձնարարեցինք իրենց, որպէսզի անոնք այս աղօթքով ապրին իրենց հայ քրիստոնեայի կեանքը։
Հայ հաւատացեալներ հրաւիրուած են միշտ շնորհակալութիւն յայտնելու Աստուծոյ, որովհետեւ որպէս հաւատացեալներու խումբ կոչուած ենք հետեւեալ երեք սկզբունքները կեանքի վերածելու.
Առաջին, աղօթող եկեղեցի դառնալ։ Այս մէկը գործնականօրէն կը ցոլացնենք, երբ ամեն կիրակի ճիշդ ժամուն եկեղեցի կու գանք, սկիզբէն մինչեւ վերջ եկեղեցւոյ մէջ կը մնանք, երգչախումբին հետ երգելով սուրբ պատարագին կը մասնակցինք եւ սուրբ հաղորդութիւն կը ստանանք։ Եկեղեցին հանդիսավայր չէ, ուր կու գանք եւ կը նստինք մինչեւ «հանդէս»-ին աւարտը։ Եկեղեցին Աստուծոյ եւ ազգին տունն է, ուր իւրաքանչիւրս մենք զմեզ Աստուծոյ եւ հայ ժողովուրդին զաւակը զգալու ենք։ Այս մէկը կ՚իրագործուի մի միայն աղօթող եկեղեցի ըլլալով, որ կը նշանակէ Աս-տուծոյ հետ խօսող եւ մեր պատմութիւնը կերտած սուրբերուն ու հերոսներուն հետ հաղորդակցող հաւատացեալներու խումբ դառնալ։
Երկրորդ, մասնակցող եկեղեցի դառնալ։ Աստուած իւրաքանչիւրս զանազան շնորհներով օժտած է եւ մենք կոչուած ենք զանոնք ուրա-խութեամբ բաժնելու եկեղեցւոյ մէջ եւ եկեղեցիէն դուրս՝ մեր ընտանեկան, ընկերային եւ ազգային յարաբերութիւններու ընթացքին։ Մեր Տիրոջ եւ Փրկչին՝ Յիսուս Քրիստոսի անունով երբ կը հաւաքուինք, կը պատաս-խանենք իր հրաւէրին, որ կ՚ըսէ. «Ուր որ երկու կամ երեք հոգի հաւաքուին իմ անունովս, ես հոն եմ՝ անոնց միջեւ» (Մտ 18.20)։ Հաւատացեալներու խումբ, այսինքն եկեղեցի չենք կրնար ըլլալ եթէ մասնակցութեան ոգին մեռած է մեր մէջ։ Ով որ ինչ կարողութիւն ունի հրաւիրուած է եկեղեցւոյ պայծառութեան ի նպաստ դնելու. աղօթելու շնորհ ունեցողը՝ իր աղօթքը, ձայն ունեցողը՝ իր երգեցողութիւնը, ժամանակ ունեցողը՝ իր ժամանակը, ծառայութեան գիտակցութիւն ունեցողը՝ իր ծառայութիւնը, նիւթական կարելիութիւն ունեցողը՝ իր տնտեսական միջոցները, կարդալու ձիրք ունեցողը՝ իր Աստուածաշունչ կարդալը։ Այս բոլորը թէ՛ եկեղեցական արարողութիւններու ընթացքին եւ թէ՛ մեր ամենօրեայ կեանքին մէջ պէտք է կատարենք որպէս հոգեւորական եւ աշխարհական հաւատացեալ՝ սրբազան, քահանայ, երգչախումբի անդամ, սարկաւագ, դպիր, հոգա-բարձու, ժողովական եւ այլ կալուածներու մասնակից, ու այն ատեն միայն մեր հայ քրիստոնեայ ըլլալը գիտակցօրէն կ՚ապրինք։   
Երրորդ, փառք տուող եկեղեցի դառնալ։ Աստուծոյ եւ իրարու շնորհակալութիւն յայտնելը մեր սիրտը երախտագիտութեամբ կը լեցնէ եւ մեր կեանքը կը քաղցրացնէ։ Միայն երբ նեղութենէ մը դուրս ելլենք՝ «Փառք Աստուծոյ» չըսենք. այլ ամեն օր եւ ամեն բանի համար շնորհակալութիւն յայտնող լայն սիրտ ունենանք։ Պահ մը մենք մեզի հարց տանք, թէ օրական քանի՞ անգամ փառք կու տանք Աստուծոյ, որովհետեւ մեր Երկնաւոր Հօր բազմառատ բարիքներով լեցուն է մեր կեանքը։ Նաեւ, քանի՞ անգամ շնորհակալութիւն կը յայտնենք իրարու, որովհետեւ շատ բան կայ որ առանձին չենք կրնար կատարել եւ մեր նմանին բնական օժանդակութեան կարիքը կը զգանք։ Ահա ա՛յս է հարազատ եկեղեցին, հաւատացեալներու հաւաքոյթը, որ գիտէ իր աչքերն ու ձեռքերը փառաբանութեամբ երկինք բարձրացնել եւ իր աչքերն ու ձեռքերը բարեգործութեամբ եւ շնոր-հակալութեամբ իր նմաններուն ուղղել։ 
Ամեն անգամ երբ «Փա՜ռք քեզ, Աստուած, փա՜ռք քեզ. ամեն բանի համար, Տէ՜ր, փա՜ռք քեզ» կ՚աղօթենք, անդրադառնանք երկու հիմնական երեւոյթներու.
Առաջին, Կիպրոսը հարուածած տնտեսական տագնապը տակաւին կը յամենայ։ Սակայն, կեանքը կը շարունակուի եւ մեզ քիչով ապրիլ եւ նեղ պայմաններու մէջ անգամ մեր եկեղեցւոյ կարիքներուն բաժին հանել կը սորվեցնէ այս փորձառութիւնը։
Երկրորդ, 2015 տարին Հայկական Ցեղասպանութեան 100-ամեակն է եւ պարտաւոր ենք մեր նահատակներուն սրբազան կտակին հաւատարիմ մնալ։ Հայութիւնը հարուածած Մեծ Եղեռնէն 100 տարի ետք, մեր արդար դատին ճանաչողութիւնն ու մեր բռնախլուած իրաւունքներուն վերա-տիրացումը մեր սերունդին ուսերուն ծանրացող քաղցր բեռ մըն է, որ հայո՛ւ պատիւով կրելու կոչուած ենք մանաւանդ ա՛յս տարի։ 
Մասնակցինք մեր հաւաքական կեանքին՝ աղօթքով եւ գործով ու այն ատեն Աստուած մեզ իր օրհնութեամբ պիտի հովանաւորէ եւ մեզ շնորհակալական զգացումով լիացնէ. ամէն։



15 Փետրուար, Տեառնընդառաջ (3)
 
Յանուն Հօր եւ Որդւոյ եւ Հոգւոյն Սրբոյ. ամէն։

«Քրիստոս Աստուած, այսօր որպէս աշխարհի լոյս եւ մարդոց փրկութիւն յայտնուեցար. մեզի կեանք պար-գեւէ» (Տեառնընդառաջի Շարական)
 
Սիրելի՛ ունկնդիրներ,
Յիսուս Քրիստոսի ծնունդէն քառասուն օր ետք, Հայ Եկեղեցին կը տօնէ մեր Փրկչին Երուսաղէմի Տաճար ընծայումը, որ Տեառնընդառաջ բնորոշումը կը կրէ։
Տեառնընդառաջ կը նշանակէ, թէ Տէր Յիսուս կ՚ընդառաջէ Տէր Աստուծոյ հրաւէրին, անոր առաջ կ՚երթայ, անոր ներկայութեան կը կանգնի եւ Տիրոջ Տաճարը, Աստուծոյ տունը երթալով ինքզինք Աստուծոյ կ՚ընծայէ, կը նուիրէ։ Աստուծոյ կամքին հնազանդելու այս խոնարհ արարքը Հին Կտակարանի օրէնքին մաս կը կազմէր եւ Յիսուս, հաւատարիմ իր օրերու կրօնական-ազգային ոգիին, կը կատարէ զայն։
     	Տեառնընդառաջի առթիւ մեր ծնողները Յիսուսի մօր՝ Ս. Աստ-ւածածնի օրինակին հետեւելով, իրենց երեխաները եկեղեցի կը բերեն եւ քահանայ հայրը զանոնք խորան կը բարձրացնէ ու Աստուծոյ կը նուիրէ։
Տեառնընդառաջի օրը կեդրոնական ուշադրութեան առարկայ կը դառնայ լոյսը, երբ խորանին վրայ զետեղուած աշտանակէն կը վառենք մեր մոմերը եւ կը փորձենք զանոնք վառած վիճակով տուն հասցնել, որպէսզի Քրիստոս-լոյսով մեր յարկերը լուսաւորուին եւ մեր հոգեւոր կեանքը միշտ լուսաւոր մնայ։ Նաեւ, Տեառնընդառաջին առնչուած է եկեղեցիներու բակին մէջ վառուող խարոյկը։
Այս բոլորը եթէ մեքենականօրէն կ՚ընենք, այն ատեն միայն ազ-գային-եկեղեցական աւանդութեան պահապանները եղած կ՚ըլլանք։ Սա-կայն հայ շարականին բառերը մեր միտքերուն եւ հոգիներուն դիմաց այնքա՜ն գեղեցկօրէն կը բանան Տեառնընդառաջի խորհուրդը, երբ կը լսենք այս ճշմարտութիւնը. «Քրիստոս Աստուած, այսօր որպէս աշխարհի լոյս եւ մարդոց փրկութիւն յայտնուեցար. մեզի կեանք պարգեւէ»։
Այս խօսքերը մեզի կը թելադրեն երեք կէտեր.
Առաջին, Քրիստոս է աշխարհի լոյսը։ Քրիստոնէութիւնը լոյսի կրօնն է եւ աւելին՝ լոյսի, յաւիտենական ու մայրամուտ չունեցող լոյսի կեանքն է։ Գիտենք, թէ արեւուն բնական լոյսը եւ մարդուն հնարած ելեքտրական լոյսը ի՜նչ օրհնութիւններ կը բաշխեն տիեզերքին եւ ամբողջ մարդկութեան։ Յիսուս Մատթէոսի Աւետարանին մէջ կ՚ըսէ. «Ձեր երկ-նաւոր Հայրը իր արեւը կը ծագեցնէ թէ՛ չարերուն եւ թէ՛ բարիներուն վրայ» (Մտ 5.45)։ Քրիստոս իր հոգեւոր լոյսով կը լուսաւորէ բոլորին կեանքը. սակայն գիտակցութիւնը պէտք է ունենանք մեր կեանքի լուսաւոր ճամբան եղող Քրիստոսի հետեւելու, որպէսզի մեղքի խաւարին մէջ չ՚իյնանք։
Երկրորդ, Քրիստոս է մարդոց փրկութիւնը։ Քրիստոս մարդոց Փրկիչն է։ Աշխարհի սկիզբէն ի վեր զանազան կրօններու ճամբով մարդոց աշխարհիկ բարօրութիւն եւ երջանկութիւն ու երկնային կեանք եւ անսպառ ուրախութիւն կը խոստացուի։ Այսօր ընդհանրապէս այն մտայնութիւնը կը տիրէ, թէ բոլոր կրօններն ալ մեզ փրկութեան կը տանին. անոնք կը նմանին նոյն նպատակին առաջնորդող զանազան ճամբաներու կամ մեզ տուն մտցնող զանազան դռներու։ Սխալ է այս մօտեցումը։ Նոյնիսկ եթէ պահ մը ընդունինք զայն, դարձեալ Քրիստոս չի՛ դադրիր մարդոց փրկութիւնը ըլլալէ, որովհետեւ ան մեզ Աստուծոյ տանող եւ մեր փրկութիւնը երաշխաւորող ուղղակի ճամբան եւ մայր դուռն է։ Այս հաստատումին ամենէն վաւերական վկան մեր պատմութիւնն է։ Բոլոր դարերուն ալ հայ ժողովուրդին կեանքը լեցուն եղած է մարդկայնօրէն անկրելի դժուարութիւններով։ Բացէք մեր պատմութեան գիրքերէն որեւէ էջ եւ պիտի համոզուիք ըսածիս։ Սակայն մենք ո՛չ միայն յաղթահարած ենք այս դժուարութիւնները, այլ գոյատեւած, պատմութիւն կերտած եւ մշա-կոյթ տուած թէ՛ մեր հայրենիքի հողերուն վրայ եւ թէ՛ աշխարհի բոլոր տարածքին, ուր որ տարած է մեզ փոթորիկը։ Առաւել, թօթափած ենք գաղթականի հոգեբանութիւնը, փարած ենք մեզ հիւրընկալած երկիր-ներուն եւ նոր կեանք սկսած մեր շինարար եւ ձեռներէց կնիքը դնելով ամեն տեղ։ Այս բոլորը երկրաւոր կարելիութիւններով չեն եղած եւ այսօր եւս չեն ըլլար։ Սակայն մենք յաջողած ենք եւ այսօր եւս կը յաջողինք, որովհետեւ քրիստոնէական հաւատքը մեր փրկութեան վահանը դարձուցած ենք եւ Քրիստոսը մեր Փրկիչը հռչակած։   
Երրորդ, Քրիստոս է երկրաւոր եւ երկնաւոր կեանքի պարգեւիչը։ Մեր կեանքը որքան ալ երկար եւ հեզասահ ըլլայ, սահմանափակ է։ Օր մը կը ծնինք, ուրիշ օր մեռնելու համար։ Սակայն մեզ բուսական եւ անաս-նական աշխարհէն զանազանողը մեր կեանքի պարգեւիչ Քրիստոսն է։ Այս կեանքը երջանիկ ապրելու եւ յաւիտենական երջանկութիւնը ժառանգելու համար Քրիստոսի հետեւիլը նախապայման է։ Այդպէս ապրեցան մեր նախահայրերն ու նախամայրերը։ Հայ Եկեղեցին, մենք, Քրիստոսով հաւաքուած հաւատացեալներս, կեանքի ուրիշ ընտրանք չունինք։ Հայ Եկեղեցին հայորդիներուս երկրաւոր եւ երկնաւոր կեանքի տապանն է, որովհետեւ անոր գլուխը Քրիստոս է, անոր փրկութեան խորհրդանիշը սուրբ խաչն է, անոր մէջ կը գտնուին մեր սուրբերն ու մեր հերոսները եւ մենք անոր մէջ մտնելու հրաւիրուած ենք։
Ահա ա՛յս կը նշանակէ Տեառնընդառաջ. ընդառաջել Տիրոջ մեզի տուած հրաւէրին եւ քրիստոսակեդրոն լուսաւոր ու փրկեալ կեանքով ապրիլ այս աշխարհի մէջ, որպէս նախաճաշակը Երկինքի Թագաւո-րութեան մէջ շարունակուող յաւիտենական կեանքին, Պօղոս Առաքեալի խօսքերուն ունկնդիր, որ մեզ կը վստահեցնէ. «Աստուած, որ ըսաւ՝ «Խաւարին մէջ լոյս թող ծագի», ինք մեր սիրտերուն մէջ ծագեցաւ, որպէսզի լուսաւորուինք եւ Աստուծոյ փառքը ճանչնանք Յիսուս Քրիստոսի անձին մէջ» (Բ. Կր 4.6). ամէն։




22 Մարտ, Ս. Գրիգոր Լուսաւորչի Մուտն ի Վիրապն
- Ուխտի Օր Անթիլիասի (4)
 
	Յանուն Հօր եւ Որդւոյ եւ Հոգւոյն Սրբոյ. ամէն։

«Ս. Գրիգոր, դուն երկրէն բուսած լուսապայծառ ծաղիկ ես եւ մեր հոգիներուն լուսաւորիչը» (Ս. Գրիգոր Լուսաւորչի Մուտն ի Վիրապն Շարական)
 
	Սիրելի՛ ունկնդիրներ,
	Երէկ, Հայ Եկեղեցին տօնեց մեր հաւատքի հօր՝ Ս. Գրիգոր Լուսա-ւորիչի Խոր Վիրապ մուտքի տօնը։ 
	Հայ ժողովուրդը քրիստոնեայ դարձաւ առաջին դարուն, երբ Յիսուս Քրիստոսի տասներկու առաքեալներէն երկուքը՝ Ս. Թադէոս եւ Ս. Բար-թողիմէոս Հայաստան եկան, քրիստոնէութիւնը քարոզեցին եւ մեր հայրենիքի հողին վրայ նահատակուեցան։ Մեր քրիստոնէական արմատ-ները կը գտնուին առաջին դարուն մէջ, Ս. Թադէոս ու Ս. Բարթողիմէոս առաքեալներ կը կոչուին «Հայաստանի Առաջին Լուսաւորիչներ» եւ մենք իրաւամբ կը կրենք «Առաքելական Եկեղեցի» բնորոշումը։
	Առաջին դարէն մինչեւ երրորդ դար, քրիստոնէութիւնը Հայաստանի մէջ ծիլ արձակեց, սակայն ընդյատակեայ գաղտնի կրօն մնաց։
	Երրորդ եւ չորրորդ դարերուն, Ս. Գրիգոր Լուսաւորիչ քրիստո-նէութիւնը տարածեց Հայաստանի մէջ եւ 301 թուականին, Ս. Տրդատ Թագաւորի օժանդակութեամբ, զայն պետական կրօն հռչակեց, մեզի՝ հայ ժողովուրդին շնորհելով պետականօրէն քրիստոնեայ դարձած աշխարհի առաջին ժողովուրդը ըլլալու պատիւը։
	Ս. Գրիգոր Լուսաւորիչի եւ Ս. Տրդատ Թագաւորի համատեղ ջան-քերով իրագործուածը հաւատքի յեղափոխութիւն էր, որուն կը պարտինք մեր դարաւոր գոյութիւնն ու ինքնութիւնը՝ «հայ քրիստոնեայ» անուա-նումը։
	Մենք եղած ենք լոյսի ժողովուրդ։ Լոյս, որ բնորոշած է թէ՛ մեր միտքը, թէ՛ մեր սիրտը եւ թէ՛ մեր հոգին։ Այս իսկ պատճառաւ, մեր պատմութեան գլխաւոր դէմքերէն ոմանք առնչած ենք լոյսին եւ զանոնք «լուսաւորիչ» կոչած։ Այսպէս, մեր առաջին լուսաւորիչ Ս. Թադէոս եւ Ս. Բարթողիմէոս առաքեալներէն ետք, Ս. Գրիգոր Հայրապետը կոչած ենք հայ հոգիներու լուսաւորիչ, Ս. Ներսէս Հայրապետը՝ հայ սիրտերու լուսաւորիչ եւ Ս. Մեսրոպ Մաշտոցը՝ հայ միտքերու լուսաւորիչ։ 
	Լուսաւորութեան այս սրբազան առաքելութիւնը կը ծաւալի Հայ Եկեղեցւոյ ճամբով, որ մեզի համար միայն աղօթավայր չէ, այլ մեր հայօրէն ըլլալու ամբողջականութիւնն է, որ եկեղեցւոյ կողքին արտայայտութիւն կը գտնէ մեր ընտանիքով, դպրոցով, մշակոյթով, մամուլով, միութիւններով, ի մի բան՝ մեր բոլոր կառոյցներով։ Հո՛ս է մնայուն արժէքը Ս. Գրիգոր Լուսաւորիչի եւ մեր բոլոր սուրբերուն ու հերոսներուն, որոնք իրենց կեանքով եւ գործով մեր դիմաց բացին հայ քրիստոնէական հաւատքի կշռոյթով առ Աստուած ու անմահութիւն երթալու ճամբան։
	Ս. Գրիգոր Լուսաւորիչի նուիրուած շարականը, մեծ Սուրբին դիմելով կը հաստատէ. «Ս. Գրիգոր, դուն երկրէն բուսած լուսապայծառ ծաղիկ ես եւ մեր հոգիներուն լուսաւորիչը»։ Ահաւասիկ հաստատում մը, որ իր մէջ կը խտացնէ երկու հիմնական կէտեր.
	Առաջին, շարականագիրը Ս. Գրիգոր Լուսաւորիչը «երկրէն բուսած լուսապայծառ ծաղիկ» կոչելով մեզի կը յիշեցնէ, թէ բոլորս ալ երկրէն բուսած երկրաւոր ծնունդ ենք, մահկանացու ենք, որ Աստուծոյ նմանելու եւ կատարելութեան ձգտելու մեր ճիգին մէջ երկինքի մէջ կը ցանուինք եւ երկնաւոր լուսապայծառ ծաղիկի կը վերածուինք։ Սուրբերը երկինքէն չեն իջած. անոնք մեզի նման երկրի վրայ ծնած եւ ապրած են, սակայն իրենց աստուածահաճոյ եւ մարդասէր կեանքը ճշմարտապէս ապրելէ ետք երկինք բարձրացած են եւ մեզ երկինք կը հրաւիրեն, որպէսզի պայծառ լոյսի աղբիւրին՝ Աստուծոյ մշտական գեղեցկութիւնն ու քաղցրութիւնը վայելենք։
	Երկրորդ, շարականագիրը Ս. Գրիգոր Լուսաւորիչը «մեր հոգի-ներուն լուսաւորիչը» կոչելով մեզի կը յիշեցնէ, թէ մարմնաւորէն անդին կա՛յ հոգեւորը, որ մեր կեանքին մէջ աւելի ծանր պէտք է կշռէ եւ մեզ հոգեղէն արժէքներու բանայ։ Ս. Գրիգոր Լուսաւորիչ մարդկային բոլոր կարելիութիւնները ունէր պալատական հանգիստ կեանք ապրելու. սա-կայն երբ անդրադարձաւ, թէ այդ կեանքը մի միայն իրեն մարմնաւոր հաճոյք պիտի տար եւ օր մը պիտի սպառէր, ընտրեց հոգեւոր կեանքը եւ մեր հոգիները բացաւ Ս. Հոգիի շնորհներուն՝ մեզ հոգեկան բարձունքներ առաջնորդելու համար։ 
	Ս. Գրիգոր Լուսաւորիչ կեդրոնական տեղ կը գրաւէ Հայ Եկեղեցւոյ մէջ։ 
	Այս տարի Անթիլիասի եւ Ս. Էջմիածինի մէջ, Հայոց Ցեղասպա-նութեան 100-ամեակին առթիւ, Յուլիսին եւ Սեպտեմբերին, Ն.Ս.Օ.Տ.Տ. Արամ Ա. եւ Գարեգին Բ. Վեհափառ Հայրապետները Ս. Գրիգոր Լու-սաւորիչի Աջով միւռոնօրհնէք պիտի կատարեն։ 
	Ս. Գրիգոր Լուսաւորիչի Խոր Վիրապ մուտքի տօնը Անթիլիասի Մայր Տաճարին ուխտի օրն է եւ Ս. Գրիգոր Լուսաւորիչի Աջով ու Սիսի Կաթողիկոսարանէն վերապրած մասունքներով, Վեհափառ Հօր գլխա-ւորութեամբ, թափօր կը դառնան Անթիլիասի Մայրավանքին մէջ եւ ջրօրհնէք կը կատարեն։ 
	Այս բոլորով, հայ հաւատացեալներուն բարեպաշտութիւնը կը զօրանայ եւ մենք եւս երբ հոգիի թեւերով այս բոլորին կը մասնակցինք, կ՚ուխտենք Ս. Գրիգոր Լուսաւորիչի օրինակին հետեւելով «լուսապայծառ ծաղիկ» եւ «հոգիներուն լուսաւորիչ» դառնալ մեր շրջապատին մէջ. ամէն։



5 Ապրիլ, Ս. Յարութիւն - Ս. Զատիկ (5)
 
Յանուն Հօր եւ Որդւոյ եւ Հոգւոյն Սրբոյ. ամէն։

«Այսօր հրեշտակները երկինքէն իջնելով մար-դոց աւետիս կու տան, ըսելով. Խաչեալը յա-րութիւն առաւ եւ իր հետ ձեզի յարութիւն տուաւ» (Ս. Զատիկի Շարական)
 
Սիրելի՛ ունկնդիրներ,
Մեծ Պահքի ապաշխարութեան եւ ինքնաքննութեան քառասնօրեայ շրջանը աւարտելէ եւ Աւագ Շաբթուան տնօրինական պահերը ապրելէ ետք, ահաւասիկ այսօր կը տօնենք Ս. Զատիկը եւ կը թեւակոխենք մեր Տիրոջ եւ Փրկչին՝ Յիսուս Քրիստոսի Ս. Յարութեամբ բնորոշուող եկե-ղեցական յիսուն օրերու շրջանը, որ մեզ պիտի հասցնէ մինչեւ Համ-բարձում եւ Հոգեգալուստ. շրջան, որ Հայ Եկեղեցւոյ կողմէ Յինունք կը կոչուի։ 
Յիսուսի յարութիւնը այն եզակի դէպքն է, որ կ՚երաշխաւորէ մեր յարութիւնը։ Պօղոս Առաքեալ Թեսաղոնիկեցիներու Առաջին Նամակին 4-րդ գլուխին 13-էն 14-րդ համարներուն մէջ հետեւեալը կը գրէ. «Կ՚ուզենք, որ մեռածներուն մասին ճշմարտութիւնը գիտնաք, որպէսզի չտրտմիք ուրիշներուն պէս, որոնք որեւէ յոյս չունին։ Որովհետեւ, եթէ կը հա-ւատանք, թէ Յիսուս մեռաւ եւ յարութիւն առաւ, նոյնպէս ալ կը հաւատանք, թէ Աստուած Յիսուսի ձեռքով եւ անոր հետ ե՛տ կեանքի պիտի բերէ անոնք, որ անոր հաւատացին եւ մեռան»։ 
Առաքելական նամակին այս հատուածը մաս կը կազմէ այն ընթերցուածին, որ ամեն յուղարկաւորութեան կը կարդացուի Հայ Եկե-ղեցւոյ մէջ եւ հարազատօրէն կ՚արձագանգէ շարականի այն բառերուն, որոնք որպէս բնաբան ընտրեցինք. «Այսօր հրեշտակները երկինքէն իջնելով մարդոց աւետիս կու տան, ըսելով. Խաչեալը յարութիւն առաւ եւ իր հետ ձեզի յարութիւն տուաւ»։
Այս բնաբանին միջոցաւ երեք ճշմարտութիւններ լուսարձակի տակ կու գան.
Առաջին, այսօր հրեշտակներ երկինքէն իջնելով մարդոց աւետիս, բարի լուր կու տան։ Քրիստոնէութիւնը փրկութեան բարի լուրն է, որ մեզ մեր մեղքերէն կը սրբէ եւ յաւիտենական կեանքի ժառանգորդ կը դարձնէ։ Քրիստոսի երկրաւոր կեանքին իւրաքանչիւր դէպքը մեզ փրկութեան եւ յաւիտենական կեանքի առաջնորդող հանգրուան մըն է։ Սակայն, Ս. Յարութիւնը այս բոլորին գագագթնակէտը կը հանդիսանայ, երբ մենք եւս Քրիստոսի դատարկ գերեզմանին դիմաց կանգնած առաքեալներուն եւ իւղաբեր կիներուն նման ապշահար, կը լսենք լուսազգեստ հրեշտակ-ներուն աւետիսը. «Ինչո՞ւ ողջը մեռելներուն մէջ կը փնտռէք։ Հոս չէ՛ ան. յարութիւն առաւ» (Ղկ 24.5-6)։ Քրիստոսի յարութեամբ, անգամ մը եւս երկինքն ու երկիրը բարի լուրով զիրար կը համբուրեն եւ հրեշտակներ ու մարդիկ երկնատուր ուրախութեամբ զիրար կ՚ողջագուրեն, որովհետեւ մահը կը պարտուի եւ կեանքը կը յաղթէ՝ վերջնականօրէն։
Երկրորդ, այսօր հրեշտակներ երկինքէն իջնելով մարդոց կ՚աւետեն, թէ Խաչեալը յարութիւն առած է։ Մարդկայնօրէն ի՜նչ անիմաստ եւ անտրամաբանական երեւոյթ է այս մէկը. սակայն Աստուծոյ ամենա-կարողութեամբ ի՜նչ գերիմաստ եւ գերբնական բարի լուր կը դառնայ, որ ամեն կասկած կը փարատէ եւ սահմանափակ ու երկրաւոր մարդը անհուն եւ երկնաւոր Աստուծոյ մօտ կը բարձրացնէ։ Խաչով ամենէն անարգ եւ անմարդկային մահուան դատապարտուածը, յարութեամբ կը դառնայ աստուածային փառքի արժանին։ Քրիստոնէութիւնը շրջեց աշխարհի կարգն ու կանոնը, փոխեց մարդկային չափանիշերով սահմանուած համակարգը եւ մահը մահով խորտակեց, շնորհիւ մարդացեալ Աստ-ւածորդիին անխորտակ յաղթանակին, որ յարութեամբ կնքուեցաւ։ 
Երրորդ, այսօր հրեշտակներ երկինքէն իջնելով մարդոց կ՚աւետեն, թէ Քրիստոս իր հետ մեզի յարութիւն տուած է։ Այնպէս ինչպէս Քրիստոս երեւցաւ իր աշակերտներուն եւ իր մարմինը օծելու եկած կիներուն, այսօր ան մեզի եւս կ՚երեւի եւ կ՚ըսէ. «Ողջո՛յն ձեզի։ Ինչպէս որ Հայրս զիս ղրկեց, ես ալ ձեզ կը ղրկեմ» (Յհ 20.20)։ Մեզմէ անոնք որոնք իրենք զիրենք Քրիստոսի ճշմարիտ հետեւորդները կը դաւանին, այս հրաւէրին կրնան միայն աշակերտներուն նման պատասխանել. «Մենք տեսա՛նք Տէրը» (Յհ 20.25) եւ Թովմաս Առաքեալին նման հարազատ հոգեդարձ ապրելով բացագանչել. «Տէ՜րս եւ Աստուա՜ծս» (Յհ 20.28), որուն ի պատասխան Քրիստոս կ՚ըսէ. «Երանի՜ անոնց, որոնք առանց զիս տեսնելու կը հա-ւատան» (Յհ 20. 29)։
Մեռնիլը համամարդկային վիճակ է. սակայն, Քրիստոսի հետ յարութիւն առնելը հաւատքով լեցուն երկրաւոր կեանք ապրիլ եւ երկնաւոր կեանքի արժանի դառնալ է։
Եկէ՛ք այս վստահութեամբ, հայաբոյր դարաւոր մաղթանքը կրկնենք եւ հաստատենք. «Քրիստոս յարեաւ ի մեռելոց։ Օրհնեալ է յարութիւնն Քրիստոսի»։ Այո, օրհնութեան արժանի է Քրիստոսի յարութիւնը, որով-հետեւ մեր յարութեան գրաւականն է եւ մեզ յարուցեալ կեանքի ժառանգորդ կը դարձնէ, ուր ոչ միայն մեր փրկութեան արժանացած սիրելիները պիտի գտնենք, այլ նաեւ Աստուծոյ մշտական ներկայութիւնը պիտի վայելենք յաւիտեանս յաւիտենից. ամէն։





19 Ապրիլ, Հայկական Ցեղասպանութեան 100-Ամեակ (6)
 
Յանուն Հօր եւ Որդւոյ եւ Հոգւոյն Սրբոյ. ամէն։

«Օտար հողի վրայ՝ ինչպէ՞ս կրնանք Տիրոջ նուիրուած երգ երգել» (Սղ 137.4)
 
Սիրելի՛ ունկնդիրներ,
Գալ Ուրբաթ Ապրիլ 24 է եւ կիպրահայութիւնը աշխարհով մէկ սփռուած իր եղբայրներուն եւ քոյրերուն հետ դէմ յանդիման պիտի գտնուի Հայկական Ցեղասպանութեան 100-Ամեակի կիզակէտին, երբ հաւաքաբար պիտի ապրի Կոստանդնուպոլսոյ մէջ հայ մտաւորականութեան ձեր-բակալութեամբ, աքսորով եւ սպանդով սկսող Մեծ Եղեռնի ահազանգին անմոռաց պահը։
Ամբողջ ազգ մը բնաջնջելու անմարդկային ծրագիրին վերյիշումը մեզ կը տանի մեր նահատակներուն անմեռ յիշատակը ոգեկոչելու, վերապրածներուն օտար երկինքներու տակ նոր կեանք կերտելու արիութիւնը ընդգծելու եւ մեր նահատակներուն ու վերապրածներուն կտակին հաւատարմութեամբ մեր հայ քրիստոնեայի երթը շարունակելու ուխտի վերահաստատման։
Բնաջնջման փորձութեան դիմաց գտնուած եբրայեցի ժողովուրդին հետ զուգահեռ, կը բանանք Աստուածաշունչի Սաղմոսներուն գիրքը եւ 137-րդ գլուխին 1-էն 6-րդ համարները որպէս պանդխտութեան մէջ հնչած երգ՝ մարտահրաւէրի ուժգնութեամբ կը կարդանք այսօր. «Ամեն անգամ, որ կը նստէինք Բաբելոնի գետափին, կու լայինք՝ Սիոնը մտաբերելով, մեր քնարները կախած հոն՝ գետափի ուռիներուն։ Մեզ գերութեան տանողները մեզմէ երգ կը պահանջէին, մեզ խոշտանգողները կը ստիպէին, որ ուրախացնենք զիրենք. «Սիոնի երգերէ՛ն երգեցէք մեզի», կ՚ըսէին անոնք։ Օտար հողի վրայ՝ ինչպէ՞ս կրնանք Տիրոջ նուիրուած երգ երգել։ Եթէ քեզ մոռնամ, ո՜վ Երուսաղէմ, թող աջ ձեռքս կտրուի, լեզուս չորնայ, եթէ քեզ չյիշեմ Երուսաղէմ, եթէ քեզ ուրախութեանս գագաթնակէտը չդարձնեմ»։ 
Զանազան Բաբելոններու գետափին կը գտնուինք տակաւին, երբ մեր պատմական հայրենիքին առիւծի բաժինը բռնագրաւուած կը մնայ ցեղասպան թուրքին կողմէ։ Կու լանք տակաւին, երբ մեր Արարատն ու Մասիսը գրկելու երջանկութիւնը կը զլացուի մեզի։ Մեր քնարները արիւ-նով թաց են տակաւին, երբ յամեցող արդարութիւնը ուրախութեան երգ երգելու պատեհութիւնը չի՛ շնորհեր մեզի։ Մենք եւս կը կրկնենք տակաւին. «Օտար հողի վրայ՝ ինչպէ՞ս կրնանք Տիրոջ նուիրուած երգ երգել»։
Սակայն, ի հեճուկս մեր հայօրէն գոյութեան սպառնացող ամեն տեսակի ժխտական երեւոյթներուն, յարութեան շունչով տոգորուն, Հայաստանը կը դարձնենք մեր ուրախութեան գագաթնակէտը եւ ինքնախարազանուած սոսկումով կը գոչենք. «Եթէ քեզ մոռնամ, ո՜վ Հայաստան, թող աջ ձեռքս կտրուի, լեզուս չորնայ, եթէ քեզ չյիշեմ Հայաստան»։
Յիշելու նախանձախնդրութեամբ, այսօրը Հայկական Ցեղասպա-նութեան նախկին 99-ամեակներէն տարբերելով, կը բացագանչենք. «Հայօրէն կը յիշենք, աշխարհին կը յիշեցնենք եւ թուրքէն կը պահանջենք մեր արդար իրաւունքները»։  
Երկու տարի առաջ, Երեւանի մէջ, լոյս կը տեսնէր Յաիր Աուրոնի Անընդունելի Անտարբերություն - Սիոնիզմը եւ Հայոց Ցեղաս-պանությունը գիրքը, որմէ կը մէջբերեմ հայուն պանդուխտի երգ երգող վիճակը պատկերացնող հետեւեալ հատուածը. 
«Աշնանային երեկո էր։ Հոգնած արեւը դանդաղ իջնում էր ծովի վրա։ Շեֆին աննպատակ անցնում էր վրաններից մեկի մոտով, երբ լսողությանը հասան ջութակի հնչյուններ։ Նա ներս մտավ ու տեսավ մի կույր հայի, որը նվագում էր խսիրին նստած, շրջապատված կանանցով ու երեխա-ներով։ …
Ծերունին շարունակում էր նվագել։ Սկզբում Շեֆիին թվաց, թե ճանաչեց հին մեղեդին, որ նման էր «Բաբելոնյան գետերին»։ … Մեղե-դիները բոլորովին վայրի էին, սակայն հասարակ, բայց ուժեղ նոտաներից դուրս էր հորդում կորսված, անարգված ժողովրդի տառապանքների արձագանքը։ … Արեւը դժգունեց, մեղեդին մարեց, իսկ հետո նորից հնչեց կրկնապատկված ուժով։ Ջութակի ձայնում լսվում էին մարտական հրամանների հնչյուններ, վրիժառության հրամայական կոչեր, եղջե-րափողի կանչ, ռազմական գոչյուններ։ Օդում ցնցվում էին անտեսանելի թելեր, որոնք կույր հայի ջութակից դուրս էին ձգվում վրանից դեպի հեռու-հեռավոր լքված հայրենիք, եւ քամին տանում էր վրեժի արձա-գանքը» (Զանգակ Հրատարակչություն, Երեւան, 2013, էջ 402)։
Հայկական Ցեղասպանութեան 100-Ամեակը ազգովին դարձակէտ կը հանդիսանայ բոլորիս, երկու հիմնական պատճառներով.
Առաջին, 23 Ապրիլին, մեր ազգային-եկեղեցական կեանքին մէջ մեր նահատակները կը դառնան սուրբեր, Հայաստանի Հանրապետութեան տարածքին, Ս. Էջմիածնի մէջ, մեր երկու Վեհափառ Հայրապետներուն նախագահութեամբ տեղի ունենալիք սրբադասման արարողակարգով։ Կարծէք մեր պատմութեան բախտորոշ պահերէն քրիստոնէութեան պե-տական կրօն հռչակումը (301 թուական), Սրբոց Վարդանանց ու Ղեւոնդեանց գոյամարտը (451 թուական) եւ Մայիսեան անկախութեան կերտումը (28 Մայիս 1918 թուական) կը կրկնուին մեր օրերուն եւս, եկեղեցի եւ պետականութիւն ու Հայաստան, Արցախ եւ Սփիւռք անքակ-տելի օղակումով։
Երկրորդ, Հայկական Ցեղասպանութեան հաւաքական զոհը դար-ձած Մեծի Տանն Կիլիկիոյ Կաթողիկոսութիւնը մեր պահանջատի-րութիւնը միջազգային իրաւական հարթակ տանելու կը նախաձեռնէ եւ դատական գործառնութեամբ Թուրքիոյ Հանրապետութենէն Կիլիկիոյ Հայրապետական Ս. Աթոռի Սիսի Կաթողիկոսարանը կը պահանջէ։
Հայկական Ցեղասպանութեան 100-Ամեակը աղօթական եւ պա-հանջատիրական ընթացք մըն է, մինչեւ մեր արդար դատին ամբողջական հատուցումը, որուն փշոտ ճանապարհին վրայ, մեր նորապսակ նահատակներուն նուիրուած շարականին բառերով կը խնդրենք Աս-տուծմէ. «Այսօր նշխարեալ մեր Հայաստան աշխարհը կը խայտա՜յ ապրիլեան նահատակներու տօնախմբութեան առիթով, որովհետեւ իր բոլոր մասնիկներուն մէջ ցանուած նշխարներն ասոնց՝ նոր կեանքի մը գարունին յոյսին կատարման աւետի՛սը կու տան. ասոնց աղօթքով, Տէ՜ր, վերստի՛ն կանգնէ զայն». ամէն։






17 Մայիս, Աստուած փառաւորելու հրամայականը (բ) (7)
 
Յանուն Հօր եւ Որդւոյ եւ Հոգւոյն Սրբոյ. ամէն։

«Փա՜ռք քեզ, Աստուած, փա՜ռք քեզ. ամեն բանի համար, Տէ՜ր, փա՜ռք քեզ»
 
Սիրելի՛ ունկնդիրներ,
25 Յունուարին ձեզի ներկայացուցի «Փա՜ռք քեզ, Աստուած, փա՜ռք քեզ. ամեն բանի համար, Տէ՜ր, փա՜ռք քեզ» գոհաբանական աղօթքին նուիրուած առաջին խորհրդածութիւնս. այսօր, շարունակելով նոյն աղօթքին նուիրուած երկրորդ խորհրդածութիւնս, ձեզի պիտի խօսիմ այս աղօթքին հեղինակ՝ Ս. Յովհան Ոսկեբերան Հայրապետի կեանքին ու գործին մասին։
Ս. Յովհան ծնած է 347-ին, Անտիոքի մէջ։ Հայրը հռոմէական բանակի զօրավար էր եւ մայրը՝հաւատացեալ քրիստոնեայ, որ իր մէկ հատիկ զաւակը որպէս տիպար մարդ եւ քրիստոնեայ դաստիարակեց։ 
Ս. Յովհան օրէնսգիտութիւն, հռետորութիւն եւ աստուածաբա-նութիւն սորվեցաւ։ 
Ան ճգնողական կեանք ապրեցաւ եւ իր տան մէջ մայրը խնամեց։ Մօրը մահէն ետք, ութը տարի անապատի մէջ խիստ ճգնողական կեանք վարեց։
386-ին ան Անտիոքի մէջ քահանայ ձեռնադրուելէն ետք, իր պեր-ճախօս քարոզներով ժողովուրդին կողմէ ստացաւ «Ոսկեբերան» տիտ-ղոսը, որ որպէս մականուն որդեգրեց։
Ան քարոզախօսութեան կողքին, փայլեցաւ Աստուածաշունչի մեկ-նութեամբ։
398-ին ան Կոստանդնուպոլսոյ պատրիարք ընտրուեցաւ՝ հակա-ռակ իր կամքին։ 
Թէ՛ Անտիոքի եւ թէ՛ Կոստանդնուպոլսոյ մէջ ան բարեկարգեց եկեղեցին եւ ընկերութիւնը, շեշտը դնելով բարոյական արժէքներու եւ քրիստոնէական կենցաղի վրայ ու կրօնական անտարբերութենէն դուրս բերաւ իր կեանքին օրինակին հետեւողները։ Անխտիր յանդիմանեց ամեն տեսակի անբարոյութիւն եւ քաջալերեց սրբակենցաղ բարեպաշ-տութիւնը։ 
Եւդոքսիա կայսրուհին գոհ չմնաց Ս. Յովհանի խիստ յանդի-մանութիւններէն եւ եկեղեցական ժողովով զայն աքսորելու վճիռ հրապարակեց։ Գիշերը, երբ աքսորման հրահանգը պիտի գործադրուէր, ուժեղ երկրաշարժ եւ հրդեհներ տեղի ունեցան Կոստանդնուպոլսոյ մէջ ու կայսրուհին, փոխանակ աքսորելու, Ս. Յովհանը վերստին պատրիար-քական աթոռ բարձրացուց։ 
Ս. Յովհան շարունակեց խստօրէն քննադատել պալատական կեանքի անբարոյութիւնները եւ երկրորդ անգամ աքսորման հրահանգ ստացաւ ու տեղէ-տեղ քալելով թափառելէ ետք, 407-ին, Կոմանա քա-ղաքին մէջ վախճանեցաւ։ Իր վերջին բառերը եղան մեր գոհաբանական մաղթանքին խօսքերը. «Փա՜ռք քեզ, Աստուած, փա՜ռք քեզ. ամեն բանի համար, Տէ՜ր, փա՜ռք քեզ»։
438-ին անոր մարմինը Կոստանդնուպոլիս բերուեցաւ եւ թաղուեցաւ Ս. Առաքելոց Եկեղեցիին մէջ։
Եկեղեցւոյ ամենէն նշանաւոր եւ շնորհալի հայրապետներէն մէկը եղաւ Ս. Յովհան Ոսկեբերան իր քաջ կեցուածքով, համարձակ քարոզ-ներով եւ գրական արդիւնքով։ Ամեն դարերու քրիստոնեաներ իրենց հոգեւոր աճման մէջ օգտուեցան անոր կեանքէն, վարքէն եւ գրական վաստակէն։ Ան գրած է սուրբ պատարագ մը, որմէ բազմաթիւ տարրեր կան Հայ Եկեղեցւոյ սուրբ պատարագին մէջ։ Անոր գրած քարոզները, Աստ-ւածաշունչի մեկնութիւններն ու աղօթքները հինգերորդ դարուն եւ աւելի ուշ հայերէնի թարգմանուած են ու մինչեւ այսօր Հայ Եկեղեցւոյ մէջ կը կարդացուին։ 
Ս. Յովհան Ոսկեբերան Հայրապետի «Փա՜ռք քեզ, Աստուած, փա՜ռք քեզ. ամեն բանի համար, Տէ՜ր, փա՜ռք քեզ» աղօթքը մեզ կը մղէ, որ անդրադառնանք, թէ մեր կեանքի ամենէն դժուար պահերուն, երբ բնական կամ անբնական պայմաններու հետեւանքով մեզի բարեկամ եւ սրտակից մարդիկ կրնան լքել մեզ, մեր միակ յոյսը կրնանք մի միայն Աստուծոյ վրայ դնել։ Սուրբին կեանքին օրինակը լաւագոյն վկայութիւնն է այս իրո-ղութեան։ Ան երբ հալածուեցաւ, անարգուեցաւ, աքսորուեցաւ եւ մահուան դուռը հասաւ, առանձին մնաց. սակայն, ան քաջ գիտակցեցաւ, թէ Աստուած իր կողքին է եւ այն ատեն ամբողջ սրտով, խոր հաւատքով ու անմար յոյսով աղօթեց. «Փա՜ռք քեզ, Աստուած, փա՜ռք քեզ. ամեն բանի համար, Տէ՜ր, փա՜ռք քեզ»։
Պօղոս Առաքեալ Երկրորդ Նամակ Կորնթացիներուն 4-րդ գլուխ 8-էն 9-ը համարներուն մէջ մեզ գօտեպնդող այս խօսքերը կ՚արձանագրէ. «Ամեն տեսակ նեղութիւն ունինք, բայց ընկճուած չենք. տագնապի մատնուած ենք, բայց յուսահատ չենք. հալածանքներ անպակաս են, բայց լքուած չենք. յաճախ խոշտանգուած ենք, բայց խորտակուած չենք»։ 
Հո՛ս է քրիստոնեային յաղթանակին եզակիութիւնը. նեղութիւններ, տագնապներ, հալածանքներ եւ խոշտանգումներ պիտի յաճախեն մեզ, որովհետեւ մարդ ենք։ Մեր երկրաւոր կեանքը միօրինակ եւ հեզասահ չի՛ կրնար ըլլալ։ Մեր կեանքը միշտ վերիվայրումներով պիտի ընթանայ։ Աստուածաշունչը եւ մեր սուրբերը մեզի չեն ըսեր, թէ հաճելի կեանք պիտի ապրինք. այլ, կը սորվեցնեն, թէ պիտի չընկճուինք, պիտի չյուսահատինք, Աստուած պիտի չլքէ մեզ եւ չարէն պիտի չխորտակուինք։ Մէկ խօսքով, պիտի չպարտուինք կեանքի մարտահրաւէրներէն, այլ անոնցմէ յաղթա-կան դուրս պիտի գանք, որովհետեւ մեր մշտական աղօթքն է՝ «Փա՜ռք քեզ, Աստուած, փա՜ռք քեզ. ամեն բանի համար, Տէ՜ր, փա՜ռք քեզ». ամէն։



31 Մայիս, Աստուած փառաւորելու հրամայականը (գ) (8)
 
Յանուն Հօր եւ Որդւոյ եւ Հոգւոյն Սրբոյ. ամէն։

«Փա՜ռք քեզ, Աստուած, փա՜ռք քեզ. ամեն բանի համար, Տէ՜ր, փա՜ռք քեզ»
 
Սիրելի՛ ունկնդիրներ,
Այսօրուան հոգեւոր խօսքս պիտի նուիրուի «Փա՜ռք քեզ, Աստուած, փա՜ռք քեզ. ամեն բանի համար, Տէ՜ր, փա՜ռք քեզ» գոհաբանական աղօթքին երրորդ խորհրդածութեանս։
25 Յունուարին ընդգծուած աղօթող/երգող, մասնակցող եւ փառք տուող եկեղեցի դառնալու հրամայականէն մեկնելով, 2010-ին Կիպրոսի Թեմին հրատարակած Սուրբ եւ Անմահ Պատարագ-ի գիրքին «Խրա-տական»-ը կը վերյիշեցնեմ ձեզի.
«Եկեղեցին Աստուծոյ տունն է։ Հոն յաճախող իւրաքանչիւր հաւա-տացեալ պէտք է երկիւղածութեամբ ներս մտնէ եւ թէ՛ իր աղօթքներուն մէջ, թէ՛ իր կեցուածքով եւ թէ՛ իր պատշաճ հագուստով արտայայտիչը ըլլայ այն մեծ յարգանքին, որուն արժանի է Աստուած։ 
Երբ եկեղեցի կը մտնենք, պէտք է խաչակնքենք եւ առանձնակի արտասանենք «Հայր Մեր»ը։ Զգոյշ պէտք է ըլլանք, որ չխանգարենք ուրիշներու կեդրոնացումը։ Եթէ ոեւէ խնդրանքի համար մոմ կը վառենք, ջանանք համեստութեամբ, խոնարհութեամբ եւ երկիւղածութեամբ մա-տուցանել մեր աղօթքները։
Եւ քանի Աստուծոյ տան կը վայելէ սրբութիւն եւ բացառիկ երկիւղածութիւն ու յարգանք, պէտք է ուշադիր ըլլանք մեր իւրաքանչիւր շարժուձեւին։ Այս մթնոլորտին մէջ մնալու եւ եկեղեցւոյ մէջ վայելուչ կեցուածք ունենալու համար կու տանք հետեւեալ խրատները.
1. Եկեղեցի եկէք կանոնաւոր կերպով եւ կարելի եղածին չափ ճիշդ ժամանակին։
2. Եկեղեցի եկէք մաքուր, լուացուած, մազերը սանտրուած, կօշիկ-ները ներկուած։ Աւելորդ զարդարանքներէ եւ շպարումներէ խուսափինք։ Հագած ըլլանք պատշաճ հագուստ։
3. Եկեղեցիին մէջ ոեւէ աւելորդ շարժում չընենք, աջ ու ձախ չնայինք, իրարու հետ չխօսինք, չծիծաղինք եւ ծամածռութիւններ չընենք։
4. Ձեռքի մէջ ոեւէ զբաղելիք բան չունենանք եւ ծամոն չծամենք։
5. Ուշադիր ըլլանք, որ մեր բջիջային հեռախօսները անպայման գոց վիճակի մէջ ըլլան։
6. Ծնողներ ուշադիր ըլլան, որ երեխաները լուռ մնան, իրենց մօտ ըլլան եւ չդեգերին անցքերուն մէջ։
7. Ոտք ոտքի վրայ չնստինք, կամ ձեռքերը գրպանը չդնենք։
8. Արարողութեան հետեւինք երկիւղածութեամբ։ Հոն ուր խոնարհիլ պէտք է՝ խոնարհիլ, եւ խաչակնքել՝ օրհնութիւն ստացած ատեն։
9. Ջանանք սպասել արարողութեան աւարտին եւ դուրս ելլելէ առաջ անպայման խաչակնքենք։
10. Եկեղեցին միշտ մաքուր պահենք։
11. Եկեղեցւոյ պայծառութեան պահպանումը բոլոր հաւատացեալ-ներուն պարտականութիւնն է։
12. Կրնանք ամէն Կիրակի, բայց ջանանք առնուազն տաղաւար-ներուն հաղորդակից դառնալ Տիրոջ հետ, Խոստովանութիւն կատարելով եւ Ս. Հաղորդութիւն ստանալով։
13. Պատարագի ընթացքին այս գրքոյկով հետեւինք եւ մասնակցինք՝ մասնաւորաբար Դպիրներու երգեցողութեան։
Թող ամենաբարին Աստուած ընդունի ձեր բոլորին աղօթքներն ու խնդրուածքները եւ տայ ձեզի առողջութիւն, յաջողութիւն եւ երկար կեանք»։ 
Սուրբ եւ Անմահ Պատարագ-ի այս գիրքէն օրինակներ կը գտնուին մեր եկեղեցիներու հոգաբարձութիւններուն քով եւ կը յանձնարարեմ, որ երբ սուրբ պատարագի մասնակցիք, օրինակ մը առնէք եւ հետեւիք այս գիրքին բովանդակութեան եւ թելադրութիւններուն, որոնց աւելի ման-րամասնօրէն պիտի անդրադառնամ աստիճանաբար։ Այժմ կը բաւա-կանանամ երկու կարեւոր կէտեր ձեր թանկագին ուշադրութեան յանձ-նելով.
Առաջին, հինգ տարիներ անցած են Սուրբ եւ Անմահ Պատարագ-ի գիրքի հրատարակութենէն։ Այս գիրքը 95 էջերէ կը բաղկանայ։ Եթէ մէկ տարուան ընթացքին ամեն օր մէկ էջ կարդացած ըլլայինք, 285 օրուան մէջ երեք անգամ զայն կարդացած պիտի ըլլայինք։ Ուրեմն, երեք անգամը եթէ հինգով բազմապատկենք՝ զայն տասնհինգ անգամ կարդացած պիտի ըլլայինք։ Եզրակացութիւն. որեւէ գիրք եթէ տասնհինգ անգամ կարդանք, զայն ո՛չ միայն շատ լաւ կ՚իւրացնենք, այլ գրեթէ գոց կը սորվինք։ Անոնք որոնք կը պատճառաբանեն, թէ սուրբ պատարագին գրաբար ըլլալը արգելք է, որ իրենք զայն հասկնան, այս գրքոյկին թէ՛ գրաբար եւ թէ՛ աշխարհաբար մասերը կարդացած ու զայն ամբողջապէս հասկցած պիտի ըլլային։ Սակայն, բնաւ ուշ չէ Սուրբ եւ Անմահ Պատարագ-ի գիրքին ընթերցանութեան նախաձեռնելու եւ մեր սուրբ պատարագը ըմբոշխնելու համար։ Եթէ երէկ չըրինք այդ մէկը, այսօր ընենք եւ մեր հոգեւոր-ազգային սնուցումին հոգ տանինք։
Երկրորդ, Կիպրոսի Թեմի եկեղեցիներուն մէջ սուրբ պատարագը ընդհանրապէս կը սկսինք առաւօտեան ժամը 9.30-ին եւ կ՚աւարտենք առաւօտեան ժամը 11.30-ին։ Իր հայ քրիստոնեայի կոչումին գիտակից իւրաքանչիւր անձ պարտաւոր է ամեն սուրբ պատարագի սկիզբին գալ եկեղեցի եւ սուրբ պատարագի աւարտին Աստուածաշունչը համբուրելէ ետք՝ եկեղեցիէն դուրս ելլել։ Երբ մեր տունը ճաշի մարդ կը հրաւիրենք եւ կամ մեր բարեկամներուն տունը ճաշի կը հրաւիրուինք, բծախնդիր չե՞նք ըլլար ճշդապահութիւնը յարգելու. որքա՜ն աւելի ճշդապահ եւ հոգածու պէտք է ըլլանք շաբաթը մէկ անգամ երկու ժամ Աստուծոյ տան մէջ մեր ունեցած ժամադրութեան հանդէպ, որ մեզի ուղղուած հոգեւոր սեղանի սիրոյ հրաւէր է եւ մեր մէկ շաբթուան հոգեւոր սնունդը երաշխաւորող օրհնեալ առիթ է։ Շա՞տ է շաբաթը երկու ժամ հաւաքաբար որպէս հաւատացեալներու խումբ Աստուծոյ տրամադրելը։ Այս նախանձա-խընդրութեան մէջ եւս եթէ մինչեւ հիմա թերացած ենք, բնաւ ուշ չէ ճի՛շդ ժամուն եկեղեցի գալու եւ եկեղեցիէն մեկնելու սովորութիւնը որդեգրելը։ 
Երբ «Փա՜ռք քեզ, Աստուած, փա՜ռք քեզ. ամեն բանի համար, Տէ՜ր, փա՜ռք քեզ» աղօթենք, նաեւ խնդրենք Աստուծմէ, որ մեզի սուրբ պա-տարագը հասկնալու եւ զայն ճշդապահութեամբ ապրելու շնորհը պար-գեւէ. ամէն։



21 Յունիս, Աստուած փառաւորելու հրամայականը (դ) (9)
 
Յանուն Հօր եւ Որդւոյ եւ Հոգւոյն Սրբոյ. ամէն։

«Փա՜ռք քեզ, Աստուած, փա՜ռք քեզ. ամեն բանի համար, Տէ՜ր, փա՜ռք քեզ»
 
Սիրելի՛ ունկնդիրներ,
«Փա՜ռք քեզ, Աստուած, փա՜ռք քեզ. ամեն բանի համար, Տէ՜ր, փա՜ռք քեզ» գոհաբանական աղօթքին չորրորդ խորհրդածութեանս կ՚անցնիմ այսօր, զայն միշտ աղօթող/երգող, մասնակցող եւ փառք տուող եկեղեցի դառնալու հրամայականին շրջանակին մէջ պահելով եւ ամեն սուրբ պատարագի ընթացքին սուրբ հաղորդութիւն ստանալու կենսականութ-իւնը ընդգծելով։ 
Երբ Յիսուսի հաստատած Վերջին Ընթրիքին կը մասնակցինք, նաեւ կը յիշենք իր հրահանգը, որ կ՚ըսէ. «Այս կատարեցէք յիշատակիս համար» (Ղկ 22.19)։ 
Այս կատարելը մի քանի նախապայմաններ ունի.
Առաջին, սուրբ պատարագը կանխող օրերուն աղօթքով հոգեպէս պատրաստուիլ սուրբ պատարագին մասնակցելու եւ սուրբ հաղոր-դութիւն ստանալու։ Այս պատրաստութիւնը կարեւոր է. որովհետեւ, սուրբ պատարագէն այնպիսի՛ եւ այնքա՛ն հոգեւոր սնունդ պէտք է առնենք, որ մեզ մինչեւ յաջորդ սուրբ պատարագ բաւարարէ։
Երկրորդ, որքան որ կարելի է սուրբ պատարագէն առաջ անօթի մնալ եւ ապա սուրբ հաղորդութիւն ստանալ։ Ժամանակին մեր եկեղեցին այս գծով աւելի խիստ էր. ներկայիս այս կախում ունի մեր տարիքէն եւ առողջական վիճակէն։ Յանձնարարելի է սուրբ պատարագը կանխող օրուան կէս գիշերէն անօթի մնալ, եթէ արգելիչ պատճառ չկայ։ Անօթի մնալը թէ՛ զոհողութիւն կատարել եւ թէ՛ ֆիզիքապէս պատրաստութիւն կը յուշէ։
Երրորդ, սկիզբէն մասնակցիլ սուրբ պատարագին՝ միշտ մեր հոգեւոր ուշադրութիւնը պահելով սուրբ հաղորդութիւն ստանալու ակնկալութեան վրայ, որպէս Յիսուսի հետ մեր ամենէն մտերիմ հանդիպումին գագաթնակէտը։ Սուրբ պատարագի բոլոր բաժինները՝ (ա) պատրաստութիւն, (բ) աստուածաշնչական ուսուցում եւ քարոզ, (գ) սուրբ հաղորդութիւն, (դ) գոհաբանութիւն եւ արձակում միասնաբար մէկ ամբողջութիւն կը կազմեն եւ ճիշդ չէ միայն մէկ մասին մասնակցիլը։
Չորրորդ, անկեղծ սրտով եւ խոնարհ հոգիով մեր մեղքերը խոստովանիլ։ Հայ Եկեղեցին ունի անձնական խոստովանութիւն, որ քրիստոնեան կրնայ առանձինն քահանային կատարել եւ ապա մեղքերէ արձակում ստանալ. այս մէկը ներկայիս գրեթէ չի՛ կատարուիր։ Հայ Եկեղեցին ունի նաեւ հաւաքական խոստովանութիւն, որ սուրբ հաղոր-դութենէն առաջ կարդացուող Ս. Գրիգոր Տաթեւացիի (1346–1410) վե-րագրուած «Մեղանչեցի Ամենասուրբ Երրորդութեան» բնագիրն է, որուն կը յաջորդէ քահանային տուած մեղքերէ արձակումը եւ ապա՝ սուրբ հաղորդութիւնը։ Քահանային արտասանած արձակումը հետեւեալն է. «Թող ամենազօր Տէրը ողորմի քեզի եւ թողութիւն շնորհէ բոլոր յան-ցանքներուդ, թէ՛ խոստովանածներուդ եւ թէ՛ մոռցածներուդ: Իսկ ես՝ քահանայական կարգիս իշխանութեամբ եւ աստուածային հրամանին համաձայն, թէ «ինչ որ երկրի վրայ արձակէք՝ երկինքի մէջ ալ արձակուած պիտի ըլլայ» (հմմտ. Մտ 16.19), Հօրը, Որդիին եւ Սուրբ Հոգիին անունով կ՚արձակեմ քեզ՝ մտածումով, խօսքով ու գործով կատարած բոլոր մեղքերէդ եւ վերստին քեզ կը յանձնեմ սուրբ եկեղեցւոյ խորհուրդներուն, որպէսզի ինչ բարիք որ գործես՝ Աստուծոյ քով բարեգործութիւն նկատուի քեզի հա-մար եւ հասնիս յաւիտենական կեանքի փառքին. ամէն»:
Խոստովանութեան շրջագիծին մէջ, հայ քրիստոնեաներ ինծի յաճախ հարց տուած են, թէ մէկը կրնա՞յ սուրբ հաղորդութիւն ստանալ երբ մէկու մը հետ նեղուած է։ Նախ, որպէս ընդհանուր նկատողութիւն ըսեմ, որ որքան ալ բարդ ըլլան մարդկային յարաբերութիւնները, եթէ մենք կարենանք հասնիլ այն երջանիկ օրուան, ուր բոլորս մենք զմեզ Աստուծոյ զաւակներն ու իրարու եղբայրներն ու քոյրերը նկատենք, ո՛չ մէկ նեղութիւն կը մնայ ճշմարիտ հաւատացեալներուն միջեւ, որոնք կը սկսին Աստուծոյ սիրոյ թագաւորութիւնը ապրիլ այս աշխարհի վրայ։ Այս սիրոյ իտէալական ընտանիքն է եկեղեցին, որ շօշափելի իրականութիւն կը դառնայ մի միայն ամեն օր իրաւ քրիստոնէական կեանք ապրելով, որուն զօրութեան աղբիւրը ամեն սուրբ պատարագի մասնակցիլն ու սուրբ հաղորդութիւն ստանալն է։ Իսկ վերադառնալով բուն հարցումին, որպէս նախաքայլ, այս ուղղութեամբ կը յանձնարարեմ, նախ հաշտուիլ այն անձին հետ, որմէ նեղուած ենք. եթէ այդ անձը չընդառաջէ մեր հաշ-տութեան հրաւէրին, անոր պատճառաւ մենք զմեզ չզրկենք սուրբ հաղորդութիւն ստանալէ. այդ անձին չարութիւն չցանկանք, աղօթենք անոր համար եւս (հմմտ. Մտ 5.44) եւ զայն նկատենք աշխարհի վրայ ապրող միլիառաւոր մարդոցմէ մին, որ այլեւս կրնայ մեր կեանքին մէջ տեղ չունենալ՝ մինչեւ այն երջանիկ օրը երբ հաշտութեան կամարը վերահաստատուի մեր միջեւ։
Հինգերորդ, խնդրել Աստուծմէ, որ մեզ հոգեպէս զինէ որպէսզի դարձեալ մեղքի թակարդին մէջ չիյնանք. որովհետեւ մեղք գործել-խոստովանիլ-թողութիւն ստանալ-սուրբ հաղորդութիւն առնել արարք-ները աւարտը չեն մեր քրիստոնէական կենցաղավարութեան, որ սուրբ պատարագէ սուրբ պատարագ կախարդական գործընթացի նման պէտք է կրկնենք, այլ մեր քրիստոնէական կոչումն է մաքուր կեանք ապրիլ եւ կատարելութեան ձգտիլ, ականջալուր Յիսուսի պատուէրին, որ կ՚ըսէ. «Կատարեալ եղէք, ինչպէս որ ձեր երկնաւոր Հայրը կատարեալ է» (Մտ 5.48)։
Կ՚եզրակացնեմ. մեքենականօրէն սուրբ հաղորդութիւն չստանալ, այլ խոր գիտակցութեամբ մօտենալ սուրբ խորհուրդին եւ մեր Փրկիչը մեր մէջ ընդունելու շնորհին արժանանալէ ետք, աղօթել. «Փա՜ռք քեզ, Աստուած, փա՜ռք քեզ. ամեն բանի համար, Տէ՜ր, փա՜ռք քեզ» եւ աւելցնել սուրբ պատարագէն քաղուած հետեւեալ գոհաբանութիւնը. «Բարիքներովդ լիացանք, Տէր, մարմինդ եւ արիւնդ ճաշակելով: Փա՜ռք քեզի, որ բարձունքներուն մէջ կը բնակիս եւ կը կերակրես մեզ: Դուն՝ որ միշտ կը կերակրես մեզ, հոգեւոր օրհնութի՜ւնդ ղրկէ մեզի». ամէն:

Յանուն Հօր եւ Որդւոյ եւ Հոգւոյն Սրբոյ. ամէն։

«Տէ՛ր, ի՜նչ լաւ է հոս» (Մտ 17.4) 
«Այս է իմ սիրելի Որդիս, որուն հաճե-ցայ. անոր մտիկ ըրէք» (Մտ 17.5)
 
Սիրելի՛ ունկնդիրներ,
Այսօր Հայ Եկեղեցին կը տօնէ Յիսուս Քրիստոսի պայծառա-կերպութեան տօնը, որ նաեւ այլակերպութիւն եւ վարդավառ կը կոչուի։ 
Մատթէոսի աւետարանին մէջ կը պատմուի, թէ Յիսուս իր հետ առաւ Պետրոս, Յակոբոս եւ Յովհաննէս առաքեալները եւ բարձր լեռ մը ելաւ, ուր առանձին էին։ Հոն ան այլակերպեցաւ անոնց դիմաց. իր դէմքը արեւու նման լուսաւորուեցաւ եւ հագուստները լոյսի պէս ճերմակ եղան։ Ապա երեւցան Մովսէս ու Եղիա մարգարէները, որոնք Յիսուսի հետ կը խօսէին։ Պետրոս ըսաւ Յիսուսի. «Տէ՛ր, ի՜նչ լաւ է հոս. եթէ կ՚ուզես երեք վրաններ շինենք. մէկը քեզի, մէկը Մովսէսի եւ միւսը Եղիայի համար»։ Մինչ ան կը խօսէր, լուսաւոր ամպ մը ծածկեց զիրենք. ամպին մէջէն ձայն մը լսուեցաւ, որ կ՚ըսէր. «Այս է իմ սիրելի Որդիս, որուն հաճեցայ. անոր մտիկ ըրէք»։ Երբ առաքեալները լսեցին այս խօսքը, սարսափահար գետին ինկան։ Յիսուս մօտենալով դպաւ անոնց եւ ըսաւ. «Ոտքի՛ ելէք, մի՛ վախնաք»։ Անոնք իրենց աչքերը վեր բարձրացուցին եւ Յիսուսէ զատ մարդ չտեսան (17.1–8). ապա, լեռնէն քաղաք վերադարձան։
Նախքան աւետարանական այս դրուագին մասին խորհրդածելը, նշեմ, թէ պայծառակերպութեան տօնը նաեւ առնչուած է հայ հեթա-նոսական կրօնի գեղեցկութեան, սիրոյ եւ ջուրի չաստուածուհի Աստղի-կին, որ կը համապատասխանէր յունական Աֆրոտիդին եւ որուն նուիր-ւած տօնախմբութիւնները վարդավառ կը կոչուէին, երբ աղբիւրներուն մօտ գոհաբանութեան հանդէսներ տեղի կ՚ունենային եւ զոհեր կը մատուցուէին։ Վարդավառը նաեւ բերքահաւաքին կը զուգադիպէր եւ մարդիկ իրենց բերքերէն հասկ եւ վարդափունջ կը նուիրէին եկեղեցւոյ ու իրարու։ Այս առթիւ նաեւ աղաւնիներ կը թռցնէին, ջրախաղեր կը կատարէին եւ խնճոյքներ կը կազմակերպէին։ Վարդավառի ջրախաղերու եւ աղաւնի թռցնելու սովորութիւնը կը կապուի Ջրհեղեղին։ Երբ Ջրհեղեղը կը դադրի, Նոյ Նահապետ Արարատի գագաթէն կ՚իջնէ Նախիջեւան եւ իր որդիներուն կը յանձնարարէ աղաւնի թռցնել եւ իրարու վրայ ջուր ցօղել, որպէսզի Ջրհեղեղի յիշատակը անմոռաց պահուի։ 
Վերադառնալով պայծառակերպութեան դէպքէն մեզի եկող պատ-գամին, հետեւեալ բանալի կէտը կը յանձնուի մեր ուշադրութեան. Երբ Յիսուս մեզի հետ է, մեզի կը մնայ միայն Պետրոս առաքեալին նման բացագանչել. «Տէ՛ր, ի՜նչ լաւ է հոս», որովհետեւ բանի մը կարիք չենք ունենար։ Յիսուս ո՞ւր է մեր կեանքին մէջ։ Յիսուս որքանո՞վ ներկայ է մեր սպասումներուն մէջ։ Ե՞րբ Յիսուսի մտիկ կ՚ընենք։ Եթէ պարբերաբար կը յիշենք Յիսուսի ներկայութիւնը՝ երբ կարիքի կամ նեղութեան դէմ յան-դիման կը գտնուինք, ան մեծ բացական կը մնայ մեր կեանքին մէջ։ Իսկ եթէ զայն միշտ մեր Տէրն ու Փրկիչը կ՚ընդունինք եւ աղօթքով մեր կապը մնայուն կը դարձնենք անոր հետ, անոր ներկայութիւնը օրհնութեան եւ բարութեան աղբիւր կը դառնայ մեր կեանքին մէջ ու ամեն անցողակի եւ աշխարհիկ մտահոգութենէ ազատագրուած, կ՚ըսենք. «Տէ՜ր, կ՚ուզենք, որ մեզ քու բնա-կութեանդ յարմար վրաններու վերածես, որովհետեւ ի՜նչ լաւ է հոս՝ քու մշտական ներկայութեանդ գտնուիլը, բանի մը կարիք չունենալը եւ պատուիրաններդ գործադրելով մեր կեանքը ապրիլը»։
Այս կատարելէ ետք, Յիսուսի մտիկ ընելու համար հետեւեալ երեք պայմանները լրացնելու կը հրաւիրուինք.
Առաջին, առանձին եւ հաւաքական ժամանակ տրամադրել Աս-տուծոյ եւ աղօթքով անոր հետ խօսելուն զուգահեռ, զայն լսելու ալ պատրաստակամ ըլլալ։ Անհատական աղօթքը մեր ամենօրեայ հոգեւոր սնունդն է, որ կարելի է որեւէ տեղ եւ ժամ ստանալ՝ ըստ մեր տրա-մադրութեան. սակայն, այս պահերը աւելի կը քաղցրանան, երբ կրօնական արարողութիւններուն համար ճշդուած օրերուն եւ ժամերուն եկեղեցւոյ մէջ որպէս հաւատացեալներու խումբ կը հաւաքուինք ու միասնաբար Աստուծոյ հետ կ՚ըլլանք՝ որպէս անոր հարազատ զաւակները եւ իրարու եղբայրներն ու քոյրերը։
Երկրորդ, հնազանդիլ Աստուծոյ եւ հետեւիլ անոր պատուիրան-ներուն։ Երբ Աստուած Յիսուսի ակնարկելով մեզի եւս կ՚ըսէ՝ «Այս է իմ սիրելի Որդիս, որուն հաճեցայ. անոր մտիկ ըրէք», մեզ կը հրաւիրէ Յիսուսի հանդէպ ամբողջական հնազանդութեան եւ բոլոր աստուածադիր պատ-ւիրաններու գործադրութեան։ Մի միայն Յիսուսի մտիկ ընելով է, որ մեր Աստուծոյ հնազանդութեան մէջ աճելու ընթացքը կը ճշդուի եւ մեր քրիստոնէական կեանքը աստուածահաճոյ ու մարդօգուտ կը դառնայ։ Այսօրուան ընկերութիւնը այնքա՜ն շուկայիկ դարձած է, որ նոյնիսկ կրօնը եւ կրօնական զգացումները ապրանք գնելու նման փոփոխութեան կ՚են-թարկուին։ Այս երեւոյթը հակաքրիստոնէական եւ հակամարդկային է. որովհետեւ, չենք կրնար այսօր Աստուծոյ հետեւիլ եւ վաղը Սատանային։ Մենք, քրիստոնէական մեր կեանքին մէջ, անվերապահ հնազանդութեան եւ մնայուն աշակերտութեան կոչուած ենք։
Երրորդ, Աստուած տանիլ մեր նմաններուն եւ անոնց եւս սորվեցնել մեր ապրած փորձառութիւնը։ Յիսուս շատ լաւ գիտէր, թէ երեք առաքեալներուն եւ ապագայի իր բոլոր հետեւորդներուն համար շատ հաճելի պիտի ըլլար իր լուսաշող ներկայութեան լեռան բարձունքին մնալ. սակայն, ան այդ պահը շնորհելէ ետք, մեզ դարձեալ աշխարհ կը ղրկէ, որպէսզի իր հոգեւոր ճառագայթումի աւետիսը տարածենք մեղքով խաւարած մարդկութեան մէջ եւ մենք եւս իր պայծառակերպութեան լոյսով լուսաւորուած մեր առաքելութիւնը շարունակենք՝ միշտ լսելով Յի-սուսի «Ոտքի՛ ելէք, մի՛ վախնաք» գօտեպնդիչ խօսքը։
Այլակերպութեան տօնը մեզմէ իւրաքանչիւրին հոգեփոխութեան տօնն է՝ եկեղեցւոյ սուրբ խորհուրդներուն ճամբով։ Սակայն, միաժա-մանակ, «Ի՜նչ լաւ է հոս՝ եկեղեցին» հաստատելէ եւ եկեղեցւոյ մէջ կեր-պարանափոխուելէ ետք, աշխարհայինը ոգեղէնի փոխելու համար աշխարհ վերադառնալու եւ աշխարհիկը հոգեւորի վերածելու հրաւէր է, որպէսզի ամեն տեղ հնչէ Աստուծոյ ձայնը. «Այս է իմ սիրելի Որդիս, որուն հաճեցայ. անոր մտիկ ըրէք». ամէն։





2 Օգոստոս, Աստուած փառաւորելու հրամայականը (ե) (11)
 
Յանուն Հօր եւ Որդւոյ եւ Հոգւոյն Սրբոյ. ամէն։

«Փա՜ռք քեզ, Աստուած, փա՜ռք քեզ. ամեն բանի համար, Տէ՜ր, փա՜ռք քեզ»
 
Սիրելի՛ ունկնդիրներ,
«Փա՜ռք քեզ, Աստուած, փա՜ռք քեզ. ամեն բանի համար, Տէ՜ր, փա՜ռք քեզ» գոհաբանական աղօթքին հինգերորդ խորհրդածութեան պիտի նուիրուի այսօրուան մեր հոգեւոր պատգամը, երբ որպէս աղօթող/երգող, մասնակցող եւ փառք տուող եկեղեցի դառնալու հաւաքական պա-տասխանատւութեան դիմաց կը գտնուինք։
Աստուծոյ փառք տուող հաւատացեալներու խումբը միշտ ուրախ եւ գոհունակ սիրտ կ՚ունենայ. որովհետեւ իր կեանքը եւ անոր մէջ գտնուող բոլոր երեւոյթները որպէս աստուածապարգեւ օրհնութիւն կ՚ընդունի եւ անոնց համար միշտ երախտագիտութիւն կը յայտնէ իր Արարիչին՝ Աստուծոյ։ Պօղոս առաքեալ Եփեսոսի հաւատացեալներուն եւ անոնց մէջէն մեզի հետեւեալը կը յանձնարարէ. «Իրարու հետ սաղմոսներով, օրհնութիւններով եւ հոգեւոր երգերով խօսեցէք ու ձեր սիրտերուն մէջ միշտ երգեցէք եւ սաղմոս ըսէք Տիրոջ, ամեն բանի համար միշտ շնորհակալութիւն յայտնելով Հօր Աստուծոյ, մեր Տիրոջ Յիսուս Քրիստոսի անունով» (Եփ 5.19–20)։ Առաքեալին այս յորդորը կրնանք կատարել միայն այն ատեն, երբ Քրիստոսի անունով քրիստոնեայ կոչուիլը բաւարար չենք նկատեր, այլ անոր ճշմարիտ աշակերտները դառնալու խաչակրութեան հրաւէրը որպէս մնայուն եւ յաւիտենական երջանկութեան հոգեվիճակ կ՚ապրինք ու կեանքի ընթացքը որքան ալ աննպաստ ըլլայ, մեր արե-ւաշողով զայն կը քաղցրացնենք։ Եկեղեցւոյ մէջ արարողութիւններու մասնակցութեան ընթացքին լուրջ ըլլալը տխուր ըլլալ չի՛ նշանակեր։ Լուրջ եւ կարգապահ ըլլալով հանդերձ, մենք կրնանք մեր ուրախութիւնը աղօթելով եւ երգչախումբին հետ երգելով արտայայտել։ Այս մտա-հոգութեամբ է, որ մեզի կը յանձնարարուի եկեղեցւոյ մէջ որեւէ աւելորդ շարժում չընել, աջ ու ձախ չնայիլ, իրարու հետ չխօսիլ, չծիծաղիլ, ծամածռութիւններ չընել, ձեռքի մէջ որեւէ զբաղելիք բան չունենալ, ծամոն չծամել, արարողութեան հետեւիլ երկիւղածութեամբ, հոն ուր խոնարհիլ պէտք է՝ խոնարհիլ, եւ խաչակնքել՝ օրհնութիւն ստացած ատեն եւ այլն։ 
Հոս, փակագիծ մը բանալով, պիտի բացատրեմ խաչակնքելուն իմաստն ու ճիշդ եղանակը։ Որպէս քրիստոնեաներ կը խաչակնենք ցոյց տալու համար, թէ Խաչեալ Փրկչին հետեւորդներն ենք եւ Ս. Խաչին զօրութեան կ՚ապաւինինք։ Հայ Առաքելական Եկեղեցւոյ հաւատացեալներ խաչակնքելու համար իրենց բթամատը, ցուցամատը եւ միջնեմատը իրարու կը միացնեն՝ որպէս խորհրդանիշ Ս. Երրորդութեան ու գրաբարով կ՚ըսեն. «Յանուն Հօր եւ Որդւոյ եւ Հոգւոյն Սրբոյ. ամէն», որ աշ-խարհաբարով կը նշանակէ՝ «Հօր եւ Որդիին եւ Ս. Հոգիին անունով. ամէն»։ «Ամէն» կը նշանակէ «ճշմարիտ է», «այսպէ՛ս թող ըլլայ»։ «Յանուն Հօր» ըսած ատեն, միացած երեք մատերը իրենց ճակատին կը դպցնեն, որպէս նշան Աստուծոյ երկինքի բարձունքին մէջ բնակելուն. ապա դէպի փորը կ՚իջեցնեն, որպէս նշան աշխարհի վրայ Աստուծոյ մարդոց մէջ ներկայութեան. յետոյ նախ ձախ եւ ապա աջ կը տանին, որպէս նշան Աստուծոյ ամեն կողմ ներկայութեան. եւ վերջապէս կուրծքին վրայ կը հանգչեցնեն «ամէն» ըսելով, որպէս փակում։ Նկատի ունենալով, որ Կիպ-րոսի մէջ տիրական ներկայութիւն են Յոյն Օրթոտոքսները, մեր յոյն բարեկամները մեզ քրիստոնեայ եւ յատկապէս Օրթոտոքս նկատելու համար հարց կու տան, թէ մենք ինչո՞ւ իրենց պէս չենք խաչակնքեր։ Հաստատելու համար, որ մենք իրենց նման քրիստոնեայ եւ Օրթոտոքս ենք, պարտաւորուած ենք իրենց հետեւեալ բացատրութիւնը տալու։ Առաջին, մենք առաջին դարուն քրիստոնեայ դարձանք՝ Յիսուսի տաս-ներկու առաքեալներէն երկուքին, Ս. Թադէոսի եւ Ս. Բարթուղիմէոսի քարոզութեամբ եւ Հայաստանի մէջ նահատակութեամբ։ Երկրորդ, մենք աշխարհի առաջին ազգն ու պետութիւնը եղանք 301 թուականին քրիստոնէութիւնը պետական կրօն հռչակող։ Երրորդ, մենք մեզմէ շատ աւելի մեծ թիւով հետեւորդներ ունեցող եկեղեցիներէն աւելի նահատակ տուինք քրիստոնէութեան պահպանման համար. վկայ Հայկական Ցեղաս-պանութեան մեր մէկ ու կէս միլիոն զոհերը, որոնց հարիւրամեայ տարելիցով օծուն է այս տարին։ Չորրորդ, մեր եւ իրենց միջեւ միակ տարբերութիւնը խաչակնքելու պարագային այն է, որ իրենք իրենց երեք մատները նախ աջ կը տանին իսկ մենք՝ ձախ։ Այս ալ իր բացատրութիւնը ունի, որ հետեւեալն է։ Յոյներէն ոմանք կը պատճառաբանեն, թէ իրենց երեք մատները նախ աջ կը տանին, որովհետեւ Ղուկասի աւետարանին մէջ Յիսուս իր աջ կողմը գտնուող չարագործին ըսաւ. «Այսօր ինծի հետ պիտի ըլլաս դրախտին մէջ» (23.43)։ Այս հասկացողութեամբ, ձախ տա-նելով հանդերձ մենք ալ մեր երեք մատները աջ կը տանինք, որովհետեւ Հայ Եկեղեցին կը սորվեցնէ, թէ երբ Աստուծոյ կը նայինք, ինչպէս օրինակ երբ եկեղեցի կը մտնենք, Աստուած Ս. Սեղանին վրայ բազմած մեզի դարձած կ՚ըլլայ եւ մեզ կը դիտէ. ուրեմն, մենք երբ ձախ կ՚ըսենք, Աստուծոյ աջ կողմը կ՚ըլլանք։ Նոյն սկզբունքով նաեւ, երբ եկեղեցի կը մտնենք մեր աջը եկեղեցւոյ ձախ կողմը կ՚ըլլայ եւ մեր ձախը եկեղեցւոյ աջ կողմը կ՚ըլլայ։ Հետեւաբար, ո՛չ մէկ տարբերութիւն կայ խաչակնքումի եղանակին մէջ։ Վերջապէս, հինգերորդ, մեր Առաքելական ըլլալը կը հիմնուի Հայ Եկեղեցւոյ Յիսուսի երկու առաքեալներուն կողմէ հիմնուած ըլլալուն վրայ եւ Օրթոտոքս, այսինքն Ուղղափառ, ըլլալը Արեւելեան Ուղղափառ Եկեղե-ցիներու Ընտանիքին պատկանած ըլլալուն վրայ, որուն կ՚անդամակցին Հայ Եկեղեցին՝ իր երկու Կաթողիկոսական Ս. Աթոռներով, Ղպտի Եկե-ղեցին, Ասորի Եկեղեցին, Եթովպական Եկեղեցին, Հնդիկ Եկեղեցին եւ Էրիթրիոյ Եկեղեցին։       
Քրիստոսի ուրախութիւնը ունեցող հաւատացեալներու խումբը գործնական մասնակցութիւն կը բերէ եկեղեցւոյ շինութեան եւ յառաջ-դիմութեան։ Մեր իրաւ հաւատացեալ ըլլալու արտաքին ցուցանիշը նախ մեր եկեղեցւոյ քարեղէն շէնքին մեր անձնական բնակարաններէն աւելի պայծառ եւ բարօր ըլլալն է եւ ապա մեր եկեղեցւոյ հոգեղէն կառոյցին Քրիստոսի վրայ հիմնուած ըլլալը։ Այս ատեն միայն մեր եկեղեցւոյ ամ-րութիւնը յայտնի կ՚ըլլայ, որովհետեւ Քրիստոս հետեւեալը կը պատուիրէ իր հետեւորդներուն. «Ով որ իմ խօսքերս կը լսէ եւ կը գործադրէ զանոնք, պիտի նմանի այն իմաստուն մարդուն, որ իր տունը ժայռի վրայ կը շինէ։ Անձրեւները կու գան, գետերը կը յորդին, հովերը կը փչեն ու կը զարնուին տան, բայց տունը չի՛ կործանիր, որովհետեւ ժայռի վրայ հաստատուած է» (Մտ 7.24–25). ամէն։



23 Օգոստոս, Աստուած փառաւորելու հրամայականը (զ) (12)
 
Յանուն Հօր եւ Որդւոյ եւ Հոգւոյն Սրբոյ. ամէն։

«Փա՜ռք քեզ, Աստուած, փա՜ռք քեզ. ամեն բանի համար, Տէ՜ր, փա՜ռք քեզ»
 
Սիրելի՛ ունկնդիրներ,
«Փա՜ռք քեզ, Աստուած, փա՜ռք քեզ. ամեն բանի համար, Տէ՜ր, փա՜ռք քեզ» գոհաբանական աղօթքին վեցերորդ եւ վերջին խորհրդածութեան կ՚անցնիմ այսօր՝ մենք զմեզ աղօթող/երգող, մասնակցող եւ փառք տուող եկեղեցի դառնալու հրաւէրին պրիսմակէն դիտելու մեր ճիգը շարունա-կելով։
2010-ին Կիպրոսի Թեմին հրատարակած Սուրբ եւ Անմահ Պատա-րագ-ի գիրքին աշխարհաբար բաժնին մէջ եօթը անգամ աղօթող, քսանութը անգամ երգող, տասնինը անգամ փառք տուող եւ ամեն էջի վրայ մաս-նակցող եկեղեցի դառնալու ուղղակի ակնարկութիւն կայ։
Նոյն գիրքին «Խրատական»-ին 11-րդ կէտը կը յանձնարարէ մեզի հետեւեալը. «Եկեղեցւոյ պայծառութեան պահպանումը բոլոր հաւատաց-եալներուն պարտականութիւնն է»։ 
Մասնակցող եկեղեցի դառնալը շատ յստակօրէն կը նշանակէ գործնական մասնակցութիւն բերել մեր եկեղեցւոյ հաւատքի առաքե-լութեան եւ հաւաքական կեանքին, երբ զայն որպէս սրբազան գոր-ծարանաւորութիւն, ազգային պարտաւորութիւն եւ մարդկային պա-հանջք կ՚ըմբռնենք։ Եկեղեցին միայն հոգեւորականով չի՛ կրնար իմաս-տաւորուիլ. անոր շունչ տալու հրաւիրուած ենք բոլորս՝ դպիր, սարկաւագ, երգչախումբ, հոգաբարձու, ժողովական, ուսուցիչ, աշակերտ, ազգային գործիչ, մշակոյթի սպասաւոր, պարզ հաւատացեալ, արհեստաւոր, արուեստագէտ, նիւթական բարօրութիւն ունեցող, առօրեայ հացը վաս-տակող –– յիշելու համար մի քանի դասական բնագաւառներ։
Մասնակցող եկեղեցին իր անձէն առաջ եւ վեր կը դասէ իր հաւաքական անձնաւորութիւնը, այս պարագային՝ նո՛յն հաւատքին վկայութեան կոչուած խումբը, ոգեղէն եկեղեցին, հոգեւոր տաճարը ու անոր համար ամեն զոհողութիւն յանձն կ՚առնէ։
Յիսուս երբ իր տասներկու առաքեալները պիտի ընտրէր, նաեւ կանչեց Մատթէոս մաքսաւորը, որ օրուան քաղաքական իշխանութեան՝ հռոմայեցիներուն տուրք գանձող պաշտօնեաներէն մին էր եւ կրկնա-կիօրէն ատելի էր իր ժողովուրդի զաւակներէն, որովհետեւ թէ՛ օտար բռնակալութեան կը ծառայէր եւ թէ՛ մարդոց դրամը կը յափշտակէր։ Յիսուս զայն իրեն աշակերտելու հրաւիրելէ ետք, անոր տունը գնաց եւ մաքսաւորներու ու մեղաւորներու սեղանակից դարձաւ։ Երբ փարիսե-ցիները, որոնք Յիսուսի ժամանակաշրջանին հրէական Օրէնքի ամենէն մոլեռանդ պաշտպաններն էին, տեսան այս երեւոյթը, Յիսուսի աշա-կերտներուն հարց տուին. «Ինչո՞ւ ձեր Վարդապետը մաքսաւորներուն եւ մեղաւորներուն հետ կ՚ուտէ»։ Յիսուս երբ լսեց այս խօսքը, ըսաւ փարի-սեցիներուն. «Առողջները չեն որ բժիշկի պէտք ունին, այլ՝ հիւանդները։ Գացէք եւ սորվեցէք, թէ ի՛նչ կը նշանակէ Աստուծոյ այս խօս-քը. “Ողորմութիւն կ՚ուզեմ եւ ո՛չ զոհ”։ Որովհետեւ չեկայ արդարները կանչելու, այլ մեղաւորները» (հմմտ. Մտ 9.9–13)։
Եկեղեցին բարոյապէս եւ նիւթապէս կը պայծառանայ, երբ մեզմէ իւրաքանչիւրը ինքզինք կը մաքրէ Աստուծոյ ամենատես աչքին դիմաց ու ողորմած տրամադրութեամբ եւ ոչ թէ զոհ դարձած հոգեբանութեամբ գործօն մասնակցութիւն կը բերէ եկեղեցւոյ կեանքին։ Բոլորս ալ Յիսուս բժիշկին բժշկարար հպումին պէտք ունինք մեր մեղքերէն արդարանալու համար։ Ա՛յս է Հայ Եկեղեցւոյ վախճանական նպատակը հայ ազգի զաւակներուն կեանքին մէջ, որուն հարազատ վկայարանն է մեր ազգային-եկեղեցական դարաւոր պատմութիւնը՝ որպէս մեր նախահայրերուն եւ նախամայրերուն գիտակից ողորմածութեան ու ամբողջական զոհո-ղութեան ամեն ժամանակներու բաց դասագիրքը։
Այս ընելէ ետք միայն կրնանք հանգիստ խղճով փառք տուող եկեղեցի դառնալ, որովհետեւ մեր պարտականութիւնը լիուլի ամբողջացուցած ծառային նման մեր խօսքը նախ Աստուծոյ եւ ապա եկեղեցւոյ մեր եղբայրներուն ու քոյրերուն ուղղելով, հոգեկան բաւարարութեան ար-ժանացած, կ՚ըսենք. «Անպիտան ծառաներ ենք, ինչ որ պարտաւոր էինք ընել՝ կատարեցինք» (Ղկ 17.10)։ 
Այս բոլորէն ետք, նոյնիսկ եթէ մարդոց գնահատութեան չարժա-նանանք, Աստուծոյ վարձատրութիւնը պիտի ըլլայ մեզի հետեւեալ խօսքը. «Ապրի՛ս, բարի եւ հաւատարիմ ծառայ. եկուր եւ մասնակից եղիր տիրոջդ ուրախութեան» (հմմտ. Մտ 25.21)։
Կ՚աւարտեմ վեց մասերէ բաղկացած այս խորհրդածութիւնը, Հայ-կական Ցեղասպանութեան 100-ամեակի դիտանկիւնէն նայելով անոր եւ հաստատելով, որ այսօր, Կիպրոսի մէջ ապրող հայորդիներս, Մեծ Եղեռնի դառնութիւնը ճաշակած սերունդին յաջորդներս, հակառակ մեր 1960-ական եւ 1970-ական թուականներուն կրած դժբախտութիւններուն ու այս օրերուն մեր դիմագրաւած տնտեսական տագնապին, տակաւին նուա-զագոյն վնասի մէջ գտնուող հայ համայնքն ենք,– պահ մը մտաբերեցէք Իրաքի եւ Սուրիոյ մեր հայ ազգի զաւակները,– եւ հազար պատճառ ունինք այս բարօր կեանքին համար Աստուծոյ փառք տալու եւ միասին մեր եկեղեցւոյ պայծառութեան զօրավիգ կանգնելու յանձնառութեամբ լեցուե-լու՝ քրիստոնէավայել ու հայադրոշմ զոհողութեան ճիգով։  
Վերջապէս, եկէ՛ք գիտակցինք, թէ մեր եկեղեցի դառնալը ինք-նանպատակ չէ։ Մենք եկեղեցի չենք, երբ միայն եկեղեցւոյ մէջ սուրբ պատարագի համար հաւաքուած ենք. այլ, մենք քրիստոսատիպ եւ հայկական եկեղեցի կը դառնանք երբ եկեղեցիէն ֆիզիքապէս հեռանալէ ետք՝ մեր աղօթական կեանքը կ՚երկարաձգենք մեր անհատական, ընտանեկան, ընկերային, ազգային եւ համամարդկային կեանքին վրայ։
Ահաւասիկ այսօր մենք եւս հրաւիրուած ենք Աստուծոյ մեզմէ իւրաքանչիւրին տուած շնորհները ուրախութեամբ բաժնելու մեր եկե-ղեցւոյ մէջ՝ մեր եկեղեցւոյ, այսինքն մեզմէ իւրաքանչիւրին եւ բոլորիս, շինութեան եւ պայծառութեան համար՝ որպէս աղօթող/երգող, մաս-նակցող եւ փառք տուող եկեղեցի. ամէն։





13 Սեպտեմբեր, Խաչվերաց եւ Ս. Խաչի Տօներ
(Գիւտ Խաչ, Երեւման Խաչ եւ Վարագայ Խաչ) (13)
 
Յանուն Հօր եւ Որդւոյ եւ Հոգւոյն Սրբոյ. ամէն։

«Քու խաչդ մեզի ապաւէն թող ըլլայ, Տէր Յի-սուս, երբ լուսաւոր ամպով երեւիս» (Առաւօտ-եան Ժամերգութեան Մաղթանք)
 
Սիրելի՛ ունկնդիրներ,
Այսօր Հայ Եկեղեցին կը տօնէ Խաչվերացի կամ Վերացման Ս. Խաչի տօնը, որ մեր հինգ տաղաւարներէն, մեծ տօներէն մին է։
Հայ Եկեղեցին տարուան ընթացքին Քրիստոսի Ս. Խաչին նուիրուած չորս տօն ունի, որոնք հետեւեալներն են. Գիւտ Խաչ, Երեւման Խաչ, Խաչվերաց եւ Վարագայ Խաչ։
Առաջին, Գիւտ Խաչ։ 313-ին, Միլանի հրովարտակով, քրիստո-նէութիւնը արտօնեալ կրօն կը դառնար Հռոմէական կայսրութեան մէջ, Կոստանդիանոս Մեծ կայսրին կողմէ։ 327-ին Հեղինէ թագուհին, կայսրին մայրը, Երուսաղէմ կու գար եւ Քրիստոսի Ս. Խաչը կը գտնէր։ Գիւտ Խաչի տօնը նուիրուած է այս պատմական դէպքին։
Երկրորդ, Երեւման խաչ։ 7 Մայիս 351-ին, առաւօտեան ժամը 3-ին, Հոգեգալուստի տօնին օրը, Երուսաղէմի երկինքին վրայ, լուսաւոր մեծ խաչ մը կ՚երեւէր Գողգոթայէն մինչեւ Ձիթենեաց լեռ։ Երեւման Խաչի տօնը այս պատմական դէպքը կը յիշատակէ։ 
Երրորդ, Խաչվերաց։ 610-ին պարսիկներ Երուսաղէմը կը գրաւէին եւ Քրիստոսի Ս. Խաչը գերի կը տանէին։ 628-ին Հերակլ կայսր կ՚ազատագրէր Ս. Խաչը եւ բարձրացնելով Երուսաղէմ կը բերէր ու Ս. Յարութիւն տաճարին մէջ կը դնէր։ Վերացնել կը նշանակէ բարձրացնել, որմէ կը սերի Խաչվերաց բառը. այսինքն, Ս. Խաչը բարձրացնել։ Խաչվերացի տօնը այս պատմական դէպքը կը դրոշմէ մեր կեանքին մէջ։  
Չորրորդ, Վարագայ Խաչ։ Ս. Հռիփսիմեանք կոյսեր, երբ Հռոմէն փախելով Հայաստան կու գային, Ս. Հռիփսիմէ իր հետ բերած Քրիստոսի Ս. Խաչին մասունքը ապահովութեան համար կը պահէր Վարագայ լեռան Գալիլեա կոչուած քարայրին մէջ։ 653-ին, Թոդիկ ճգնաւոր հրաշքով կը գտնէր Ս. Խաչի մասունքը։ Վարագայ Խաչի տօնը միայն Հայ Եկեղեցւոյ մէջ կը տօնուի եւ այս պատմական դէպքը միշտ արծարծ կը պահէ հայ հոգիներուն մէջ որպէս հայուն Ս. Խաչի տօնը։
Ս. Խաչի այս չորս տօները մեզ կը հրաւիրեն հետեւեալ քայլերը առնելու.
Առաջին, Գիւտ Խաչը մեզի կը յանձնարարէ մեր ներաշխարհին մէջ Քրիստոսի Ս. Խաչը փնտռել, գտնել եւ պահպանել։   
Երկրորդ, Երեւման Խաչը մեզ կը մղէ, որ մեր աչքերը միշտ երկինք յառած պահենք, Քրիստոսի Ս. Խաչը տեսնենք եւ անոր ապաւինինք։
Երրորդ, Խաչվերացը մեզի կը սորվեցնէ Քրիստոսի Ս. Խաչը միշտ բարձր պահել՝ որպէս մեր քրիստոնէական հաւատքին յաղթական դրօ-շակը։
Չորրորդ, Վարագայ Խաչը մեզի կը յիշեցնէ, թէ Աստուած յատուկ շնորհ ըրած է հայ ժողովուրդին Քրիստոսի Ս. Խաչի առանձին տօն մը պարգեւելով մեզի, որուն մեծարման արժանի դառնալու հրաւիրուած է իւրաքանչիւր հայորդի։   
Հայ Եկեղեցւոյ Առաւօտեան Ժամերգութեան Մաղթանքէն քաղ-ւած՝ «Քու խաչդ մեզի ապաւէն թող ըլլայ, Տէր Յիսուս, երբ լուսաւոր ամպով երեւիս» խնդրանքը, այնքա՜ն գեղեցկօրէն կ՚առնչուի Յիսուսի՝ իր երկրորդ գալուստին մասին Մատթէոսի Աւետարանին մէջ արտասանած հետեւեալ խօսքերուն. «Մարդու Որդիին նշանը պիտի երեւի երկինքի մէջ եւ աշ-խարհի բոլոր ժողովուրդները պիտի ողբան, երբ տեսնեն Մարդու Որդին, որ կու գայ ամպերուն վրայ բազմած՝ զօրութեամբ եւ մեծ փառքով։ Երբ մեծաձայն փողը հնչէ, ան իր հրեշտակները պիտի ղրկէ, որպէսզի հաւաքեն իր ընտրեալները աշխարհի չորս կողմերէն, երկինքի մէկ ծայրէն մինչեւ միւսը» (Մտ 24.30–31)։
Շատ յստակ է Քրիստոսի պատգամը, որ կարելի է հետեւեալ կերպով խտացնել. Քրիստոս երկրորդ անգամ աշխարհ պիտի գայ որպէս արդար Դատաւոր եւ բոլոր մարդիկը պիտի դատէ։ Ան Ս. Խաչի նշանով պիտի յայտնուի, որպէս իր հեղինակութեան եւ փառքին խորհրդանշանը։ Ո՛չ ոք պիտի խուսափի այս դատաստանէն. սակայն, ընտրեալները, Աստուծոյ կամքը կատարած մարդիկ, Երկինքի Թագաւորութեան պիտի արժա-նանան, իսկ մեղաւորները, Աստուծոյ պատուիրանները չգործադրած մարդիկ, յաւիտենական դատապարտութիւն պիտի կրեն։
Ս. Խաչը մնայուն յուշարար մըն է, թէ Յիսուս, որպէս աշխարհի Փրկիչ, իր արիւնը թափեց Ս. Խաչին վրայ մեր բոլորին փրկութեան համար։ Միաժամանակ, Ս. Խաչը մեծ հարցադրում մըն է բոլորիս ուղղուած, թէ մենք ինչպէ՞ս կը պատասխանենք աստուածային փրկութեան այս հրաւէրին. որովհետեւ, Պօղոս Առաքեալի համաձայն. «Աստուած ներեց մեր բոլոր յանցանքները եւ իր իշխանութեամբ ջնջեց մեր օրինա-զանցութեան համար մեզի դէմ արձակուած դատապարտութեան վճիռը, զայն խաչափայտին գամելով» (Կղ 2.13–14)։
Քրիստոնէութիւնը անձնական եւ հաւաքական յանձնառութիւն է միաժամանակ։ Ես եւ դուն, բոլորս միասին յաւիտենական կեանքը վայելելու հրաւիրուած ենք։ Երբ Տէրունական Աղօթքը կ՚աղօթենք, «Հայր իմ» չենք ըսեր, այլ՝ «Հայր մեր». որովհետեւ Աստուծոյ տիեզերական հայրութիւնը բոլորս կը պարուրէ եւ տիեզերական փրկութիւնը բոլորիս համար է։ Միւս կողմէ, Քրիստոս կը զգուշացնէ մեզ, ըսելով. «Կան-չըւածները շատ են, բայց ընտրուածները՝ քիչ» (Մտ 22.14)։ Երանելի ենք, եթէ ընտրուածներուն մէջ ըլլանք՝ միշտ խնդրելով Քրիստոսէ. «Քու խաչդ մեզի ապաւէն թող ըլլայ, Տէր Յիսուս, երբ լուսաւոր ամպով երեւիս», որպէսզի արժանի դառնանք անկորնչելի փառքդ վայելելու յաւիտեանս յաւիտենից. ամէն։



4 Հոկտեմբեր, Քրիստոսի
Եօթանասուներկու Ս. Աշակերտներ (14)
 
Յանուն Հօր եւ Որդւոյ եւ Հոգւոյն Սրբոյ. ամէն։

«Քրիստոսի աշակերտներ, պատուէր ստա-ցաք կեանքի խօսքը քաջաբար աշխարհին քարոզելու. մեզի համար Տիրոջ քով բարեխօ-սեցէք» (Առաքեալներու Շարական)
 
Սիրելի՛ ունկնդիրներ,
Երէկ Հայ Եկեղեցին տօնեց Քրիստոսի Եօթանասուներկու Ս. Աշա-կերտներուն տօնը։ 
Աւետարանները կը պատմեն, թէ իր տնօրինական կեանքի ընթաց-քին Քրիստոս հետեւորդներ ունեցաւ, որոնք աշակերտ եւ առաքեալ կոչուեցան։ Աշակերտները թիւով եօթանասուներկու էին եւ առաքեալ-ները՝ տասներկու։ Քրիստոսի Եօթանասուներկու Ս. Աշակերտներուն տօնին պատգամը շատ յստակ է. Աշակերտիլ Քրիստոսի։
Հայ շարականին բառերը Քրիստոսի աշակերտ դառնալու ճամբան կը հարթեն մեր դիմաց, հետեւեալ պատուէրները կեանքի վերածելու հրաւիրելով մեզ.
Առաջին, ինչպէս աշխարհիկ աշակերտութիւնը, նաեւ քրիստո-նէական հոգեւոր աշակերտութիւնը ինքնանպատակ չէ։ Մենք ուսման չենք երթար պարզապէս սովորութիւն մը կատարելու կամ բան մը սորվելու համար։ Նոյնիսկ մեր վկայականի տիրանալը մեզ աւելի լաւ կեանքի ձգտումին կը մղէ եւ ոչ թէ վկայականը պատին վրայ շրջանակելու հպարտութիւնը կու տայ։ Այսպէս է նաեւ հոգեւոր կեանքը, որ Քրիստոսի դպրոցին մէջ մեր յաւերժական աշակերտութիւնը կը բնորոշէ։ Եօթա-նասուներկու Ս. Աշակերտները կը յիշատակուին եւ մեզի համար քրիստոնէական կեանքի տիպար կը դառնան, որովհետեւ անոնք Քրիս-տոսի աշակերտեցան եւ այսօր իրենց վարքով քրիստոսատիպ աշա-կերտութեան ոճը կը փոխանցեն մեզի։
Երկրորդ, ամեն ժամանակներու Քրիստոսի աշակերտները, որոնց մէջ կը գտնուինք նաեւ մենք՝ որպէս Քրիստոսի անունը կրող եւ ինքնութիւնը ցոլացնող քրիստոնեաներ, Քրիստոսը քաջաբար աշ-խարհին տանելու կոչումը ունին։ Շարականը զՔրիստոս որպէս «կեանքի խօսք» կը սահմանէ. որովհետեւ, Քրիստոս նո՛ր կեանք բերաւ մեզի։ Մենք ո՛չ միայն այս նո՛ր կեանքը որպէս փրկութեան պարգեւ ստացանք, այլ զայն ամեն օր կը վայելենք եւ պարտաւոր ենք ուրիշներ եւս մասնակից դարձնել այս անսպառ վայելքին։ Ճշմարիտ քրիստոնեան այն քաջ անձն է, որ կեանքի բոլոր պայմաններուն մէջ զՔրիստոս կ՚ապրի իր մտածումով, խօսքով եւ գործով, ի պահանջել հարկին՝ նոյնիսկ նահատակութեամբ, եւ իր նմանները եւս կը հրաւիրէ նո՛յն աստուածահաճոյ ու մարդօգուտ կենցաղավարութեան։ Քրիստոսի մասին շարունակական վկայութիւն տուող քաջ քրիստոնեայ ըլլալ կը նշանակէ հաւատքով զինուիլ եւ սիրով բաշխուիլ մեր եղբայրներուն ու քոյրերուն։ Քրիստոնէութիւնը աշա-կերտութիւն եւ առաքելութիւն է միաժամանակ. աշակերտութեամբ քրիստոնէական հաւատքը կը զօրանայ մեր մէջ եւ առաքելութեամբ աստուածային սէրը կը ծաւալի մեր շրջապատին մէջ։ Երկուքին համար ալ մենք պարզապէս Աստուծոյ համար պիտանի գործիք դառնալու հա-մեստութիւնը պէտք է ունենանք, որպէսզի մեր մէջէն Քրիստոս գործէ։
Երրորդ, եկեղեցին, Քրիստոսի աշակերտութեան ամենէն վաւե-րական եւ ապահով համայնքը, ունի յաղթական անդամներ, որոնք սուրբերն են եւ զինուորեալ անդամներ, որոնք այս աշխարհի վրայ մեղքին դէմ պայքարող հաւատացեալներն են։ Սուրբերն ու հաւատացեալները մէկ մարմին են եկեղեցւոյ մէջ։ Այս պատճառով ալ, շարականին բառերով կը դիմենք իրենց երկրաւոր աշակերտութիւնը աւարտած եւ երկնաւոր աշակերտութիւնը վայելող Քրիստոսի Եօթանասուներկու Ս. Աշակերտ-ներուն ու կը խնդրենք. «Մեզի համար Տիրոջ քով բարեխօսեցէք»։ Աղօթքով, այս պարագային՝ մասնաւորաբար բարեխօսութեամբ, Քրիստոսի աշա-կերտ եւ առաքեալ դառնալու մեր պատրաստակամութիւնը զօրութեան աղբիւր կը դառնայ մեզ կանխող սուրբերուն բարեխօսութեամբ մեր կեանքի ընթացքը շարունակելու համար։   
Քրիստոսի աշակերտիլը դիւրին չէ։ Երկինք հասնելու համար մենք երկրի վրայ կ՚ապրինք, ուր աշխարհին եւ աշխարհիկին երթալու քա-ջութիւնը հոգեւոր պատրաստութիւն կը պահանջէ։ Ահաւասիկ ա՛յս մարտահրաւէրին դիմաց քրիստոնէական կեցուածք որդեգրել՝ կը նշա-նակէ Քրիստոսի աշակերտ դառնալ, որուն ամենէն գեղեցիկ հան-դիսարանն է հայոց պատմութիւնը իր բազմաթիւ վկաներով, սուրբերով եւ հերոսներով, որոնք հայ քրիստոնէութեան աշակերտներն էին երէկ եւ այսօր անոր ուսուցիչներն ու ներշնչարաններն են մեր հաւաքական կեանքին մէջ. ամէն։





25 Հոկտեմբեր, Եկեղեցւոյ անսասանութիւնն 
ու հաւատացեալներուն խաղաղութիւնը (ա) (15)
 
Յանուն Հօր եւ Որդւոյ եւ Հոգւոյն Սրբոյ. ամէն։

«Երկնաւոր թագաւոր, եկեղեցիդ անսասան պահէ եւ քեզ պաշտողները խաղաղութեան մէջ հաստատէ» (Ս. Պատարագի Շարական)
 
Սիրելի՛ ունկնդիրներ,
Անցեալ կրթական տարեշրջանին մեր աշակերտութեան եւ կիպ-րահայութեան համար հայ քրիստոնէական կեանքի ուղեցոյց ընտրե-ցինք «Փա՜ռք քեզ, Աստուած, փա՜ռք քեզ. ամեն բանի համար, Տէ՜ր, փա՜ռք քեզ» գոհաբանական աղօթքը եւ մեր պատգամներուն ու զրոյցներուն միջոցաւ ընդգծեցինք աղօթող, մասնակցող եւ փառք տուող եկեղեցի դառ-նալու հրամայականը։ 
Յաջողեցա՞նք մեր առաջադրութեան մէջ։ Մեզմէ իւրաքանչիւրը ինք պիտի պատասխանէ այս հարցումին՝ ինքզինք դիտելով Կիպրոսի Հայ Եկեղեցւոյ հայելիին մէջ եւ տեսնէ թէ առանձնական աղօթքին կողքին իր հաւաքական աղօթքի, մասնակցութեան եւ փառաբանութեան կեանքը ի՛նչ դրական փոփոխութիւն կրեց։ Երէկ, որոշ իմաստով, ամբողջ տարի մը դուրսէն՝ եկեղեցւոյ դրացնութենէն, ներս՝ եկեղեցի մտնելու հրաւէրը ուղղեցինք մենք մեզի։ Անոնք որոնք իրենք զիրենք եկեղեցւոյ մաս կազմած կը զգան կամ մաս կազմելու ընթացքին մէջ կը նկատեն, այս տարեշրջանին հրաւիրուած են խորհրդածելու սուրբ պատարագի սկիզբը երգուող «Խորհուրդ խորին» շարականի Քրիստոսի ակնարկող «Թագաւոր երկ-նաւոր» տունին մասին, որուն աշխարհաբար թարգմանութիւնն է. «Երկնաւոր թագաւոր, եկեղեցիդ անսասան պահէ եւ քեզ պաշտողները խաղաղութեան մէջ հաստատէ»։
Մեր հոգեւոր ուշադրութիւնը գրաւող առաջին կէտը Քրիստոսի թագաւոր ըլլալն է, սակայն ոչ սովորական, այլ երկնաւոր թագաւոր։
Հինգ օրինակներ բերելով այս ճշմարտութիւնը պիտի հաստատեմ.
Առաջին, Մատթէոսի աւետարանին մէջ կը կարդանք, թէ երբ երեք մոգերը եկան Յիսուս մանուկը տեսնելու, հարց տուին. «Ո՞ւր է հրեաներու նորածին թագաւորը. մենք տեսանք անոր աստղը արեւելքի մէջ եւ եկանք երկրպագելու իրեն» (Մտ 2.2)։ Մեր ընտրած բնաբանին գրաբար բաժնին մէջ երկնաւոր թագաւորը պաշտողները որպէս երկրպագողներ կը բնորոշուին, որովհետեւ պաշտամունքի ընթացքին երկրպագութիւնը ֆիզիքական եւ հոգեւոր խոնարհութեան նշան է։ Երկրպագութեամբ մեր տկար եւ Աստուծոյ ամենազօր ըլլալը կը հաստատենք։
Երկրորդ, երբ «Հայր մեր»-ը կ՚աղօթենք, նաեւ «թագաւորութիւնդ թող գայ» [«եկեսցէ արքայութիւն քո»] (Մտ 6.10) կ՚ըսենք, ցոյց տալու համար, որ ամբողջ տիեզերքը Աստուծոյ թագաւորութիւնն է եւ Աստուծոյ կամքը կատարելով միայն մարդիկ խաղաղութեան, արդարութեան եւ համե-րաշխութեան մէջ կրնան ապրիլ այս երկրի վրայ եւ յաւիտենական կեանքը ժառանգել երկինքի մէջ՝ Աստուծոյ թագաւորութեան աթոռակիցները դառ-նալով։ 
Երրորդ, Յիսուս երկնային հարստութեան մասին խօսած ատեն, ըսաւ. «Մի՛ վախնար, փոքրիկ հօտ, որովհետեւ ձեր Հայրը հաճեցաւ ձեզի տալ թագաւորութիւնը» (Ղկ 12.32)։ «Փոքրիկ հօտ»-ը եկեղեցին է եւ Յիսուսի ակնարկած թագաւորութիւնը մեր այն հարստութիւնն է, որ չի՛ գողցուիր եւ չի՛ փճանար, այլ երկինքի մէջ կը դիզուի։ 
Չորրորդ, ասոր մէկ այլ արձագանգը կը գտնենք Յիսուսի այն խօսքին մէջ, որ կը հաստատէ «Իմ թագաւորութիւնս այս աշխարհէն չէ» (Յհ 18.36)։ Այսինքն, Յիսուսի թագաւորութիւնը աշխարհիկ չէ, որ բռնութեան եւ ուժի վրայ հաստատուած ըլլայ. այլ, սիրոյ եւ բարեկամութեան այն օրհնեալ ու եզակի իշխանութիւնն է, որ երկինքէն որպէս շնորհ կը տրուի, աշխարհը Աստուծոյ հետ կը հաշտեցնէ եւ աշխարհիկը տապալած մարդիկը վերստին երկինքի բնակիչ կը դարձնէ։ 
Հինգերորդ, Ս. Ներսէս Շնորհալի հայրապետ (1101–1173) իր «Հա-ւատով խոստովանիմ» աղօթքին 13-րդ տունին մէջ կը գրէ. «Երկնաւոր թագաւոր, տուր ինծի արքայութիւնդ, որ քեզ սիրողներուն խոստացար, եւ զօրացուր սիրտս, որպէսզի մեղքը ատեմ եւ միայն քեզ սիրեմ ու կամքդ կատարեմ. եւ ողորմէ արարածներուդ եւ ինծի՝ բազմամեղիս»։
Ուրեմն, երբ «Երկնաւոր թագաւոր» շարականը կ՚երգենք խորապէս անդրադառնանք, թէ Քրիստոսի եւ իր հետեւողութեամբ նաեւ մեր պալատը Բեթղեհէմի մսուրն է, արքայական գահը՝ Ս. Խաչը եւ թագա-ւորութիւնը՝ աստուածային կամքին գործադրութիւնը երկրի վրայ ու յաւիտենական կեանքի անսպառ վայելքը երկինքի մէջ, ուր սէրը կը տիրապետէ եւ մեղքը վերջնականապէս խորտակուած է։ 
Այս բոլորին լոյսին տակ, եկէ՛ք հաստատենք, թէ աղօթող, մաս-նակցող եւ փառք տուող եկեղեցի դառնալը Քրիստոսի՝ երկնաւոր թագաւորին հրաւէրին ընդառաջելով պայմանաւորուած է, երբ այս աշխարհի վրայ Աստուծոյ կամքը պիտի կատարենք եւ հանդերձեալին մէջ Աստուծոյ թագաւորութիւնը ըմբոշխնենք յաւիտեանս յաւիտենից. ամէն։



15 Նոյեմբեր, Եկեղեցւոյ անսասանութիւնն 
ու հաւատացեալներուն խաղաղութիւնը (բ) (16)
 
Յանուն Հօր եւ Որդւոյ եւ Հոգւոյն Սրբոյ. ամէն։

«Երկնաւոր թագաւոր, եկեղեցիդ անսասան պահէ եւ քեզ պաշտողները խաղաղութեան մէջ հաստատէ» (Ս. Պատարագի Շարական)
 
Սիրելի՛ ունկնդիրներ,
Այսօր կ՚անցնիմ մեր եկեղեցւոյ մէջ ըլլալու եւ ապրելու վիճակին խորացման նպաստող երկրորդ խորհրդածութեան, որ «Երկնաւոր թագաւոր, եկեղեցիդ անսասան պահէ եւ քեզ պաշտողները խաղա-ղութեան մէջ պահէ» սուրբ պատարագի շարականին տունին շուրջ կը հիւսուի եւ «եկեղեցիդ անսասան պահէ» մտածումը լուսարձակի տակ պիտի բերէ։
Մեր հոգեւոր ուշադրութիւնը հրաւիրող երկրորդ կէտը Քրիստոսի եկեղեցւոյ անսասան պահպանումին համար առ Աստուած մեր աղօթքն է եւ առ մարդիկ՝ մեր զօրակցութիւնը։
Եկեղեցին հաւատացեալներուն համախմբումն է, որ կը կառուցուի հաւատքի այն ամուր ժայռին վրայ, «զոր մահն անգամ իր ամբողջ զօրութեամբ պիտի չկրնայ յաղթահարել» (Մտ 16.18)։ Եկեղեցին մենք ենք, որ Հօր Աստուծոյ անունով համախմբուելու կը հրաւիրուինք, Որդի Աստուծոյ փրկութեան պարգեւը համատեղ կը վայելենք եւ Ս. Հոգի Աստուծոյ շնորհները մեր բոլորին շինութեան ի սպաս կը դնենք, ինչպէս Պօղոս առաքեալ կը յորդորէ. «Դուք թէպէտ առանձին-առանձին ան-դամներ էք, բայց միասնաբար կը կազմէք Քրիստոսի մարմինը։ Այդ մարմինին, այսինքն եկեղեցիին մէջ Աստուած բազմաթիւ անդամներ կարգեց՝ զանազան ծառայութիւններու համար» (Ա.Կր 12.27–28)։ Հա-ւատացեալներ միայն աղօթելով եկեղեցի չեն դառնար. այլ աղօթքին պէտք է միացնեն սիրոյ ծառայական կեանքը։ Քրիստոնէութիւնը հաւաքական աղօթքի եւ ծառայութեան կեանքն է միաժամանակ։ Աստուած իր Միածին Որդին աշխարհ ղրկեց, որպէսզի անոր օրինակին հետեւելով սորվինք միասնաբար ապրիլ, միասնաբար աղօթել եւ միասնաբար ծառայել։ Առաջին դարու քրիստոնեաներ հեթանոս աշխարհին մէջ բնորոշուեցան եւ աճեցան իրենց առօրեայ աստուածահաճոյ եւ մարդօգուտ օրինակելի կեանքով։ Գործք Առաքելոցին մէջ այս մասին հետեւեալը կը կար-դանք. «Հաւատացեալները բոլորը միասին էին միշտ եւ ինչ որ ունէին՝ իրենց միջեւ հասարակաց էր։ Կալուածներն ու ինչքերը կը ծախէին եւ եկամուտը կը բաշխէին բոլորին, նայած թէ ո՛վ ինչ բանի պէտք ունէր։ Կանոնաւոր կերպով ամեն օր միասնաբար տաճար կ՚երթային, իսկ իրենց տուներէն ներս կը կատարէին հացի բեկումը, որմէ ետք ուրախութեամբ ու մաքուր սրտով իրենց կերակուրը կ՚ուտէին եւ զԱստուած կ՚օրհնէին։ Իրենց այս կենցաղով անոնք ամբողջ ժողովուրդին համակրանքը շահած էին։ Իսկ Տէրը օրէ օր եկեղեցիին մէջ փրկուածներուն թիւը կ՚աւելցնէր» (Գրծ 2.43–47)։ Ահաւասիկ այս է մի քանի տողերու մէջ խտացած պատկերը ամեն ժամանակներու եկեղեցւոյ։ Ա. դարու եկեղեցին եթէ այսպէս ապրեցաւ, 21-րդ դարու ինքզինք իրագործելու կոչուած եկեղեցին տարբեր եղանակներ չի՛ կրնար ունենալ։ Հարց կու տամ. Մենք, որպէս Քրիստոսի կիպրահայ եկեղեցին կը ցոլացնե՞նք այս օրհնեալ պատկերը. բոլորս միասի՞ն ենք մեր խօսքերուն, ձգտումներուն եւ գործերուն մէջ։ Առաջին, մենք կրնանք տար-բեր համոզումներ ունենալ եւ զանազան ընտանիքներու պատկանիլ. բնական եւ երկրորդական երեւոյթ է սա. սակայն հասարակաց եւ անզիջելի գիծ մը կայ, որ մեր համախմբումին հրամայականը պէտք է սահմանէ. այդ ալ մեր հայ քրիստոնեայ ըլլալն է։ Երկրորդ, մեր ունեցածը բոլորին հետ կիսելու միջոցը մեր եկեղեցւոյ ծառայական երեսն է, որուն բոլորս ամբողջական պատրաստակամութեամբ պէտք է ընդառաջենք, որպէսզի եկեղեցին մեր բոլորին անունով բոլոր կարիքաւորներուն հասնի։ Երրորդ, անհատական եւ ընտանեկան աղօթքը կանոնաւորաբար կա-տարենք ամեն օր եւ հաւաքական աղօթքը եկեղեցւոյ ճշդած օրերուն, յատկապէս կիրակի օրերը, դարձեալ կանոնաւորաբար կատարենք՝ ընտանեօք սուրբ պատարագի խորհուրդին մասնակցելով եւ զԱստուած օրհնելով։ Չորրորդ, այսպէս ապրող եկեղեցի մը միայն Աստուծոյ օրհնութիւնը եւ մարդոց համակրանքը կրնայ շահիլ եւ փրկուածներու թիւի աճ արձանագրել։ Քրիստոնէութիւնը զոհողութեան կրօն է։ Երկրորդ եւ երրորդ դարերուն ապրած Ափրիկէի եկեղեցւոյ հայրերէն Տեր-տուղիանոս կ՚ըսէ. «Երբ այլ ժողովուրդներ կ՚ուրախանային, քրիս-տոնեաներ կ՚ողբային»։ Նայինք մեր պատմութեան եւ մեր աշխար-հագրական շրջապատին մէջ այս օրերուն յանուն Քրիստոսի ապրող եւ նահատակուող քրիստոնեաներուն, որոնք քրիստոնէական կեանք ապրելու գիտակցութեան հրաւէրը ամեն օր կը վերանորոգեն մեր դիմաց, առաքեալին բառերը արձագանգելով. «Ուրեմն, մենք ալ, որ այսքան բազմաթիւ վկաներով շրջապատուած ենք, վանենք ամեն խոչընդոտ եւ մէկ կողմ ձգենք մեղքը, որ մեզ դիւրաւ կը պաշարէ եւ համբերատարութեամբ պայքարինք մեզի ներկայացող փորձութիւններուն դէմ» (Եբր 12.1)։
Եկեղեցւոյ՝ հաւատացեալներու խումբին դիմաց միշտ մէկ փոր-ձութիւն կը ցցուի. մեղքը։ Մեղքը վերջնականապէս կը խորտակուի, երբ մեր անսասանութիւնը կ՚երաշխաւորուի Աստուծոյ հանդէպ մեր ունեցած անխախտ հաւատքով եւ իրարու հանդէպ ցուցաբերած անվերապահ սիրով, որուն վկայութիւնը կու տայ Պօղոս առաքեալ կորնթացիներուն ընդմէջէն մեզ քաջալերելով. «Ամուր եւ հաստատուն մնացէք, միշտ աւելիով աշխատեցէք Տիրոջ գործին համար, գիտնալով որ ձեր յոգ-նութիւնը առանց վարձատրութեան չի՛ մնար Աստուծոյ առջեւ» (Ա.Կր 15.58)։ Այս վարձատրութիւնը Աստուծոյ մեզի տուած «անսասանելի թագաւորութիւնն» է (Հմմտ. Եբր 12.28), որուն նախաճաշակը երկրի վրայ եկեղեցւոյ մէջ իրարու հետ ըլլալով կ՚առնենք եւ զոր անսպառօրէն պիտի վայելենք երկնաւոր յաւիտենական կեանքին մէջ. ամէն։





6 Դեկտեմբեր, Եկեղեցւոյ անսասանութիւնն 
ու հաւատացեալներուն խաղաղութիւնը (գ) (17)
 
Յանուն Հօր եւ Որդւոյ եւ Հոգւոյն Սրբոյ. ամէն։

«Երկնաւոր թագաւոր, եկեղեցիդ անսասան պահէ եւ քեզ պաշտողները խաղաղութեան մէջ հաստատէ» (Ս. Պատարագի Շարական)
 
Սիրելի՛ ունկնդիրներ,
«Երկնաւոր թագաւոր, եկեղեցիդ անսասան պահէ եւ քեզ պաշ-տողները խաղաղութեան մէջ պահէ» սուրբ պատարագի շարականին վերջին նախադասութիւնը, «քեզ պաշտողները խաղաղութեան մէջ պահէ», մեր այսօրուան մտածականին առաջնորդող գաղափարը դարձնելով՝ մեր եկեղեցւոյ մէջ ըլլալու եւ ապրելու վիճակին խորացման նպաստող երրորդ խորհրդածութեամբ կը փակենք մեր նոր տարեշրջանի կեանքի բանալի մօտեցումը։
Քրիստոս արդարօրէն որպէս խաղաղութեան իշխան, քրիս-տոնէութիւնը որպէս խաղաղութեան կեանք եւ եկեղեցին որպէս խա-ղաղութեան բնակարան կը բնորոշուին։
Առաջին, Քրիստոսի ծնունդը աւետող հրեշտակները զԱստուած օրհնաբանեցին հետեւեալը երգելով. «Բարձունքներուն մէջ Աստուծոյ փա՜ռք, խաղաղութի՜ւն երկրի վրայ եւ մարդոց միջեւ հաճութիւն» (Ղկ 2.14)։ Երեք բառեր՝ փառք, խաղաղութիւն եւ հաճութիւն, որոնք երկինքն ու երկիրը կը գրկեն եւ մեզի կը յիշեցնեն նախ մեր անցեալ տարեշրջանի ուղեցոյցին «Փա՜ռք քեզ, Աստուած, փա՜ռք քեզ. ամեն բանի համար, Տէ՜ր, փա՜ռք քեզ» աղօթքը եւ ապա՝ 15 Նոյեմբերի մեր խորհրդածութեան մէջ շեշտած մեր նմանները սիրելու կենսականութիւնը  ու վերջապէս կը բանան աստուածային խաղաղութեան մէջ մնալու մեր վճռակամութիւնը։
Երկրորդ, Քրիստոսի խաղաղութիւնը աշխարհիկ խաղաղութեան նման փխրուն եւ անցողական չէ. այլ՝ տոկուն եւ մնայուն։ Երբ Քրիստոս նախքան խաչելութիւնը իր աշակերտներուն այս աշխարհէն երթալուն եւ կրկին այս աշխարհ գալուն մասին կը խօսէր, այսպէս ըսաւ. «Խաղա-ղութիւն կը թողում ձեզի. խաղաղութիւնս է որ կու տամ ձեզի, որ այս աշխարհի տուած խաղաղութենէն տարբեր է։ Մի՛ խռովիք ու մի՛ վախ-նաք» (Յհ 14.27)։ ԶՔրիստոս պաշտողներս խաղաղութեամբ պահ-պանուելու համար խռովութիւն եւ վախ պէտք է վանենք մեր մէջէն։ Ճշմարիտ քրիստոնեան չի՛ կրնար խռովարար եւ վախկոտ ըլլալ։
Երրորդ, ամեն անգամ երբ սուրբ պատարագին կը մասնակցինք ուշադրութեամբ հետեւինք պատարագիչին յաճախ կրկնած «խաղա-ղութիւն ամենեցուն» (խաղաղութիւն բոլորիդ) օրհնութեան, որ Քրիստոսի բերած եզակի խաղաղութեան բաշխումն է մեզի՝ եկեղեցիին եւ որուն զուգակցութիւնը այնքա՜ն գեղեցկօրէն կը տեսնենք պատարագիչին հետեւեալ աղօթքին մէջ. «Քրիստոս, մեր Փրկիչը, ամրապնդէ՛ մեզ խաղաղութեամբդ, որ կարելի չէ միտքով հասկնալ ու խօսքով բացատրել եւ մեզ ամեն չարիքէ աներկիւղ պահէ»:
Չորրորդ, Քրիստոս մեզ երկրի վրայ իր բերած խաղաղութեան տարածման եւ ամրապնդման գործակից դառնալու շնորհքին կ՚արժա-նացնէ, երբ կ՚ըսէ. «Երանի՜ անոնց, որոնք խաղաղութեան հաստատումին համար կ՚աշխատին, որովհետեւ անոնք Աստուծոյ որդիներ պիտի կոչուին» (Մտ 5.9)։ Խաղաղութեան ձգտող Աստուծոյ որդիներ դառնալու հրաւէրը հայ եկեղեցին եւս կը կրկնէ սուրբ պատարագի ընթացքին, երբ կը հրահանգէ իր հաւատացեալներուն սուրբ համբոյրով զիրար ողջունել եւ դպիրներուն հետ երգել. «Քրիստոս մեր մէջ յայտնեցաւ, Աստուած հոս բազմեցաւ, խաղաղութեան կանչը հնչեցաւ, եկեղեցին մէկ անձ դարձաւ, թշնամութիւնը հեռացաւ, բոլորին մէջ սէր սփռեցաւ»։
Հինգերորդ, Պօղոս առաքեալ մեզի կը պարզէ խաղաղութեան ցուցանիշը, երբ իր Տիմոթէոս աշակերտին կը գրէ. «Ինքզինքդ աստուա-ծպաշտութեամբ ապրելու մարզէ. որովհետեւ եթէ մարմինի մարզանք-ները որոշ բաներու օգտակար են, աստուածպաշտութիւնը ամեն բանի օգտակար է, քանի կը խոստանայ կեանք տալ՝ թէ՛ այս աշխարհի եւ թէ՛ հանդերձեալին մէջ» (Ա.Տմ 4.7–8)։ ԶԱստուած պաշտելը, եկեղեցւոյ ան-սասանութեան օժանդակելը եւ երկնաւոր թագաւորին հետեւորդ ըլլալը կեանքի յանձնառութիւն է եւ ոչ թէ կիրակիէ կիրակի եկեղեցի գալու սովորութեան պահպանում։ Աստուածպաշտութիւնը թէ՛ այս աշխարհի եւ թէ՛ հանդերձեալ աշխարհի դռները կը բանայ մեր առջեւ, որովհետեւ Քրիստոս կը դառնայ մեր առաջնորդը եւ իրմով մեր հայ քրիստոնեայ եղբայրներն ու քոյրերը մեզի ուղեկից կ՚ըլլան։
Աղօթքս է, որ «Երկնաւոր թագաւոր, եկեղեցիդ անսասան պահէ եւ քեզ պաշտողները խաղաղութեան մէջ պահէ» մաղթանքը մեզ ազատագրէ աւանդաբար հայ քրիստոնեայ ըլլալու ընդհանրացած եւ մակերեսային երեւոյթէն եւ ճշմարիտ քրիստոնեաներու վերածէ, որովհետեւ «Հոգի է Աստուած եւ անոր երկրպագուները պէտք է հոգիով եւ ճշմարտութեամբ զայն պաշտեն» (Յհ 4.24)։ 
Եկէ՛ք մեզ կանխած հայ հաւատացեալներուն նման դիմենք Աս-տուծոյ եւ խնդրենք. «Մեզ քու ճշմարիտ երկրպագուներուդ կարգին դասէ, որոնք հոգիով եւ ճշմարտութեամբ կ՚երկրպագեն քեզի» եւ երբ մեզի հարց տրուի, թէ այս կիրակի եկեղեցի պիտի երթա՞ս, պատասխանենք. «Ամեն կիրակի եկեղեցի պիտի երթամ հայ քրիստոնեայ եղբայրներուս եւ քոյրերուս հետ խաղաղութեամբ զԱստուած փառաւորելու եւ նախա-հայրերուս ու նախամայրերուս հաւատքի ճանապարհէն անսասան քա-լելով Քրիստոսի հետեւորդ եւ մեր պատմութեան աշակերտ մնալու համար» յաւիտեանս յաւիտենից. ամէն։



27 Դեկտեմբեր, Ս. Ստեփանոս Նախավկայ եւ նոր տարի (18)
 
Յանուն Հօր եւ Որդւոյ եւ Հոգւոյն Սրբոյ. ամէն։

«Ս. Ստեփանոս, աղօթանուէր խնդրանքով քեզ անօրինաբար սպանողներուն համար թողութիւն կը խնդրէիր Աստուծմէ։ Տէր Յիսուս, Ս. Ստեփանոսի աղաչանքներով ողորմէ մեզի» 
(Ս. Ստեփանոսի Շարական)
 
Սիրելի՛ ունկնդիրներ,
Հայ Եկեղեցւոյ մէջ երէկ տօնն էր քրիստոնէութեան մեծագոյն սուր-բերէն Ս. Ստեփանոս նախասարկաւագին եւ առաջին մարտիրոսին, որուն վկայաբանութիւնը կը գտնենք Նոր Կտակարանի Գործք Առաքելոց գիրքի 6–7-ը գլուխներուն մէջ։
Առաքելական ծագում ունեցող եկեղեցիներ երեք աւագ նուիրա-պետական կարգեր ունին. եպիսկոպոսութիւն, քահանայութիւն եւ սար-կաւագութիւն։ Սարկաւագներու առաջին խումբը, Ս. Ստեփանոսի գլխա-ւորութեամբ եւ անոր վեց ծառայակիցներով, ընտրուեցաւ առաջին դարու քրիստոնեաներուն կողմէ, որպէսզի Քրիստոսի տասներկու առաք-եալներուն օգնական դառնայ՝ եկեղեցւոյ ընկերային ծառայութեան բնագաւառին մէջ։
Ս. Ստեփանոս «Աստուծոյ շնորհքով եւ զօրութեամբ լեցուած մարդ մըն էր» (Գրծ 6.8), որ հրեաներուն կողմէ որպէս Մովսէս մարգարէի եւ Աստուծոյ դէմ հայհոյող կ՚ամբաստանուէր, սուտ վկաներու խօսքերուն հիման վրայ դատարան կը բերուէր, երկար ճառով մը կը վկայէր Քրիստոսի մասին եւ ապա քարկոծութեամբ հոգին կ՚աւանդէր։
Ս. Ստեփանոսի տրուած «նախավկայ» բնորոշումը հարազատօրէն կը ցոլացնէ անոր կեանքով, գործով, խօսքով եւ արեան նահատա-կութեամբ քրիստոնէական վաւերական վկայութիւնը։ Ս. Ստեփանոս այսօր եւս կը հաստատէ, թէ քրիստոնէութիւնը զՔրիստոս վկայելու կեանքի իւրայատուկ ոճն է, երբ աշխարհը Քրիստոսի դառնալու եւ զՔրիստոս որպէս փրկիչ ընդունելու կենդանի տիպարներու կարիքը ունի։ Բանանք մեր աչքերը տեսնելու համար այն վկաները, որոնք ամբողջ աշխարհի տարածքին Քրիստոսը կ՚ապրին եւ Քրիստոսի համար կը հալածուին ու կը նահատակուին՝ այս կեանքին մէջ փշեպսակ կրելէ յետոյ յաւիտենական կեանքին մէջ սուրբի փառապսակին արժանանալով։ Այս տարի Քրիստոսի այս հոգեւոր գունդին դասակից դարձան նաեւ հայ ազգի ապրիլեան նահատակները, որոնց մէջ մեր անմիջական հարազատները եւս կը գտնուին։
Հայ շարականը Ս. Ստեփանոսը որպէս աղօթքի, ծառայութեան եւ ներողութեան տիպար կը ներկայացնէ։
Աղօթքը մեզ կը կապէ մեր երկնաւոր Հօր։ Ծառայութիւնը մեզ կը տանի մեր նմաններուն։ Ներողութիւնը վերանորոգուած մարդիկը կը վերադարձնէ Աստուծոյ՝ ներողութիւն խնդրողներն ու ներողները աստ-ւածային նոր արարչագործութեան վերածելով։ Հո՛ս է Ս. Ստեփանոսի տիպարացած կերպարին ճառագայթը մեր կեանքին մէջ։ Ան այն օրհնեալ օղակն է, որ աղօթական, ծառայական եւ ներողամտական կեանքով մեր դիմաց կը բանայ Աստուծոյ վերադառնալու ճամբան։
Ս. Ստեփանոս աղօթքով ինքզինք եւ իր նմանները զինեց մեղքին դէմ. ծառայական գործերով հասաւ կարիքաւորներուն եւ Աստուծոյ հպումը հասցուց անոնց. ներողամտութեամբ մարդիկը եւ զԱստուած իրարու կապեց որպէս վերանորոգուած ընտանիք։
«Ծունկի եկաւ եւ բարձրաձայն աղաղակեց. Տէր Յիսուս, ներէ իրենց այս մեղքը։ Եւ հազիւ ըսած, մահուամբ աչքերը փակեց» (Գրծ 7.60)։ Գործք Առաքելոց գիրքը այս բառերով կը փակէ Ս. Ստեփանոսի վարքը։ Ի՜նչ հոգեկան քաջութիւն եւ գերմարդկային վերաբերում։ Նոյնիսկ մահէն անմիջապէս առաջ ծնկաչոք աղօթել եւ Յիսուսի ներողամտութիւնը խնդրել զինք սպանողներուն համար։ Այս մէկը մի միայն իրաւ քրիս-տոնեան կրնայ կատարել։
Մի քանի օրէն հին տարիով կը փակենք Հայկական Ցեղաս-պանութեան 100-Ամեակը։ Անկասկած մեր նահատակներուն կտակին հաւատարմութեամբ պիտի շարունակենք մեր պահանջատիրական պայ-քարը մինչեւ ամբողջական յաղթանակ։ Կ՚աղօթեմ, որ նոր տարին ներողամտութեան տարի ըլլայ, երբ Թուրքիան անդրադառնայ իր մեծ սխալին եւ հայութենէն ներողութիւն խնդրէ իր նախնիներուն գործած 20-րդ դարու առաջին ցեղասպանութեան համար եւ մենք, Ս. Ստեփանոսի օրինակին հետեւելով, ազգովին ներենք թուրքերուն ու մեր փոխ-յարա-բերութեան մէջ Հայկական Ցեղասպանութեան ճանաչումէն հատուցումի փուլին անցնինք։
Միաժամանակ, 2016 տարուան սեմին, բոլորիս կը մաղթեմ հայ քրիստոնէական արժէքներով աղօթալից եւ ծառայալից տարի մը՝ թէ՛ մեր անհատական եւ ընտանեկան կեանքին ու թէ՛ մեր ազգային եւ համա-մարդկային կեանքին մէջ. ամէն։

